



INŽENIERKONSULTANTA  PAKALPOJUMU LĪGUMS (AR BŪVUZRAUDZĪBU) NR. 563/2025/2.2-9
objektam ”Nacionālā dokumentārā mantojuma un Nacionālā muzeju krājuma saglabāšanas infrastruktūras izveide Cēsīs”
Cēsīs, Cēsu novadā					                                     
Dokumenta datums ir pēdējā pievienotā 
droša elektroniskā paraksta laika zīmoga datums 

Cēsu novada pašvaldība, reģistrācijas Nr. 90000031048, juridiskā adrese: Raunas iela 4, Cēsis, Cēsu novads, LV-4101 (turpmāk - Pasūtītājs), kuras saskaņā ar Cēsu novada pašvaldības Centrālās administrācijas nolikumu pārstāv izpilddirektores vietniece Baiba Eglīte, un 
SIA “FORMA 2”, reģistrācijas Nr. 50003883681, juridiskā adrese: Graudu iela 61B, Rīga, LV -1058 (turpmāk – Konsultants), kuras vārdā saskaņā ar statūtiem rīkojas tās ___________________________,  abas puses kopā un katra puse atsevišķi (turpmāk – Puse(-s)), 
ņemot vērā atklāta konkursa “Nacionālā dokumentārā mantojuma un Nacionālā muzeju krājuma saglabāšanas infrastruktūras izveide Cēsīs”, iepirkuma identifikācijas Nr. CNP/2024/74/ERAF (turpmāk – Konkurss), kas tiek īstenots Eiropas Savienības kohēzijas politikas programmas 2021.–2027. gadam 5.1.1. specifiskā atbalsta mērķa “Vietējās teritorijas integrētās sociālās, ekonomiskās un vides attīstības un kultūras mantojuma, tūrisma un drošības veicināšana pilsētu funkcionālajās teritorijās” 5.1.1.7. pasākuma “Reģionālās kultūras infrastruktūras attīstība kultūras pakalpojumu piekļūstamības uzlabošanai” īstenošanas noteikumi” ietvaros, Puses noslēdz šo līgumu (turpmāk – Līgums) par tālāk norādīto:

1. LĪGUMĀ LIETOTIE TERMINI

1.1. Būvdarbi - visi un jebkādi pastāvīgi sagatavošanas un pagaidu darbi, Objekta būvdarbi, būvdarbu sagatavošana, izpēte (tai skaitā, bet ne tikai, apsekojumi, uzmērījumi, dokumentu analīze, jaunu trūkstošo dokumentu pasūtīšana, ja tas nepieciešams, dokumentu komplektēšana u.c. darbības), kas tiek veikti saskaņā ar  būvdarbu līgumu starp Pasūtītāju un Konkursā Nr. 2 izraudzītu būvkomersantu un īstenoti saskaņā ar  Objekta Būvniecības ieceres dokumentāciju. 
1.2. Būvprojekta izstrādātājs – Būvkomersants, ar kuru Pasūtītājam Konkursa Nr.1 ietvaros ir noslēgts līgums par būvniecības ieceres dokumentācijas izstrādi. 
1.3. Būvprojekts- Objekta būvniecības ieceres realizācijai nepieciešamo dokumentu kopums,  kuru izstrādā Būvprojekta izstrādātājs, koordinē Konsultants saskaņā ar Līgumu un kas ietver visus būvdarbu veikšanai nepieciešamos konstruktīvos risinājumus un mezglus, lai nodrošinātu Objekta atbilstību normatīvajos aktos noteiktām prasībām.
1.4. Būvlaukums- atbilstoši būvniecības ieceres dokumentācijai dabā norobežota vai nosacīta Būvdarbu veikšanai nepieciešamā teritorija, kurā notiek vai notiks Objekta Būvdarbi, ar tajā esošo nepieciešamo aprīkojumu (pagaidu būves, iekārtas utt.).
1.5. Būvuzraudzība - profesionāla un neatkarīga Būvdarbu veikšanas procesa uzraudzība no Konsultanta puses, lai pārliecinātos par kvalitatīvu un drošu Objekta būvniecību.
1.6. Konkurss -  Pasūtītāja izsludināts atklāts konkurss  “Nacionālā dokumentārā mantojuma un Nacionālā muzeju krājuma saglabāšanas infrastruktūras izveide Cēsīs”, iepirkuma identifikācijas numurs CNP/2024/74/ERAF “Inženierkonsultanta un būvuzraudzības pakalpojumu saņemšana objektam “Nacionālā dokumentārā mantojuma un Nacionālā muzeju krājuma saglabāšanas infrastruktūras izveide Cēsīs””, kā rezultātā starp Pasūtītāju un Konsultantu ir noslēgts Līgums.
1.7. Konkurss Nr. 1- Pasūtītāja izsludināts atklāts konkurss “Nacionālā dokumentārā mantojuma un Nacionālā muzeju krājuma saglabāšanas infrastruktūras izveide Cēsīs”, par Būvprojekta  izstrādi, kā rezultātā Pasūtītājs atbilstoši iepirkuma procedūrai un kritērijiem ir piešķīris tiesības noslēgt/ noslēgs / ir noslēdzis (tiks precizēts))  līgumu par Objekta Būvprojekta izstrādi un Būvprojekta īstenošanas autoruzraudzību ar Konkursā Nr. 1 izraudzītu Būvprojekta izstrādātāju;
1.8. Konkurss Nr. 2 - Būvdarbu iepirkums - Pasūtītāja izsludināts atklāts konkurss “Nacionālā dokumentārā mantojuma un Nacionālā muzeju krājuma saglabāšanas infrastruktūras izveide Cēsīs” par būvdarbu veikšanu, kā rezultātā Pasūtītājs atbilstoši iepirkuma procedūrai un kritērijiem piešķirs tiesības noslēgt līgumu par Objekta būvdarbiem  (turpmāk- Būvdarbu līgums) ar Konkursā Nr. 2 izraudzītu būvkomersantu.
1.9. Objekts – Nacionālā dokumentārā mantojuma un nacionālā muzeju krājuma no jauna būvējama ēka ar izbūvei paredzētu vietu adresē: Rīgas iela 78, Cēsis  un papildus apbūvei iespējamām teritorijām, kas minētas Konkursa Tehniskajā specifikācijā (Objekta adrese).
1.10. Piedāvājums- Konsultanta iesniegtais piedāvājums (tai skaitā Finanšu piedāvājums) Konkursa ietvaros.
1.11. Projekts/Investīciju projekts - Pasūtītāja īstenots projekts “Nacionālā dokumentārā mantojuma un Nacionālā muzeju krājuma saglabāšanas infrastruktūras izveide Cēsīs”, kas tiek īstenots Eiropas Savienības kohēzijas politikas programmas 2021.–2027. gadam 5.1.1. specifiskā atbalsta mērķa “Vietējās teritorijas integrētās sociālās, ekonomiskās un vides attīstības un kultūras mantojuma, tūrisma un drošības veicināšana pilsētu funkcionālajās teritorijās” 5.1.1.7. pasākuma “Reģionālās kultūras infrastruktūras attīstība kultūras pakalpojumu piekļūstamības uzlabošanai” ietvaros.
1.12. Darbu uzsākšanas datums - 7 (septiņu) dienu laikā, skaitot no dienas, kad Pasūtītājs nosūtījis paziņojumu par Darbu uzsākšanu uz Konsultanta  šajā Līgumā norādīto e-pasta adresi. Ja šis Līgums tiek noslēgts pēc Projektēšanas līguma noslēgšanas, Darbu uzsākšanas datums ir šī Līguma spēkā stāšanās diena bez atsevišķa paziņojuma nosūtīšanas Konsultantam.
1.13. Projektēšanas līgums- līgums par Objekta būvniecības ieceres dokumentu izstrādi, kas noslēgts ar Pasūtītāja īstenotā Konkursa Nr. 1 izraudzītu Būvprojekta izstrādātāju. 

2. LĪGUMA PRIEKŠMETS 
2.1. [bookmark: _Hlk150335429]Pasūtītājs uzdod un Konsultants atbilstoši Konkursa dokumentācijai, šī Līguma un Latvijas Republikas normatīvo aktu noteikumiem,  kā arī ievērojot Pasūtītāja  intereses un norādījumus par atlīdzību apņemas ar saviem spēkiem un tehniskajiem līdzekļiem sniegt šādus ar Pasūtītāja Objekta “Nacionālā dokumentārā mantojuma un Nacionālā muzeju krājuma saglabāšanas infrastruktūras izveide Cēsīs” saistītus pakalpojumus:
2.1.1. Pildīt inženierkonsultanta pienākumus Objekta Būvprojekta izstrādes un Būvdarbu iepirkuma laikā;
2.1.2. Veikt Objekta Būvuzraudzību atbilstoši Būvdarbu līgumam, šim Līgumam un būvniecību regulējošiem normatīvajiem aktiem, turpmāk visi kopā – Darbi.
2.2. Konsultanta Darbu uzdevums ir noteikts Konkursa Tehniskajā specifikācijā (Līguma 1. pielikums) un Darbu cenas – Konsultanta iesniegtajā Finanšu piedāvājumā (Līguma 2.pielikums), kas ir Līguma neatņemamas sastāvdaļas. Darbu cenā ir iekļauti visi spēkā esošie nodokļi, kā arī citas izmaksas, kas saistītas ar Līgumā un Konkursa ietvaros noteiktajiem Darbiem, kā arī visi citi izdevumi un izmaksas, kas Konsultantam radīsies izpildot savas saistības saskaņā ar šo Līgumu.
2.3. Konsultants, parakstot Līgumu, apliecina, ka ir pilnībā iepazinies ar Līgumu un tā pielikumiem, Pasūtītāja izvirzītajām prasībām, un ar Darbu realizēšanu saistītajiem apstākļiem, par neskaidriem jautājumiem savlaicīgi ir pieprasījis visu nepieciešamo papildus informāciju, kā arī ir izvērtējis visus ar Darbu savlaicīgu un kvalitatīvu realizāciju saistītos riskus un to izmaksas ir ietvēris Līgumcenā.
2.4. Konsultants par saviem līdzekļiem nodrošina visu nepieciešamo Darbu veikšanai – darbaspēku, materiālus, tehniskos līdzekļus, programmatūru u.c., atbilstoši Konkursa dokumentācijai un iesniegtajam Piedāvājumam Konkursā.

3. DARBU IZPILDES TERMIŅI
3.1. Līgums stājas spēkā ar tā abpusējas parakstīšanas dienu un ir spēkā līdz Līgumā noteikto saistību pilnīgai izpildei vai līdz brīdim, kad Līgums tiek izbeigts pirms termiņa. 
3.2. [bookmark: _Hlk181176148][bookmark: _Hlk147507918]Darbu izpildes termiņš – 35 (trīsdesmit pieci) mēneši no Darbu Uzsākšanas datuma līdz Objekta pieņemšanai ekspluatācijā (atzīmei Būvniecības informācijas sistēmā (BIS)), ievērojot šādu plānoto būvniecības procesa sadalījumu:
3.2.1. Būvniecības ieceres dokumentu (Būvprojekta) izstrādes un būvdarbu iepirkuma dokumentācijas sagatavošanas laiks - 17 (septiņpadsmit) kalendārie mēneši;
3.2.2. Objekta Būvdarbu laiks- 18 (astoņpadsmit) kalendārie mēneši no Būvlaukuma nodošanas dienas būvuzņēmējam.
3.3. Darbu uzsākšanas datumu Pasūtītājs paziņo Konsultantam,  par to rakstiski informējot viņu septiņas dienas iepriekš,  ar Līgumā norādītā Konsultanta e-pasta starpniecību. Paziņojumā Pasūtītājs norāda Konkursā Nr. 1 izraudzīto Būvprojekta izstrādātāju, tā pārstāvju kontaktinformāciju, kā arī citu nepieciešamo informāciju šī Līguma Darbu izpildes uzsākšanai.
3.4. Konsultants apņemas veikt un pabeigt Darbus (ieskaitot visas iespējamās izmaiņas) tādos termiņos un starptermiņos, kā norādīts Līgumā, Darbu kalendārajā grafikā, nodrošinot kvalitatīvu Darbu nodošanu Pasūtītājam.
3.5. Ja ir iestājies kāds no Līgumā paredzētajiem apstākļiem, kas dod tiesības Konsultantam saņemt Darbu izpildes termiņa pagarinājumu, Konsultanta pienākums ir ne vēlāk kā 3 (trīs) darba dienu laikā no attiecīgā apstākļa iestāšanās brīža rakstveidā vērsties pie Pasūtītāja ar paziņojumu par termiņa pagarināšanu, savā rakstveida lūgumā detalizēti norādot apstākļus, kas Konsultanta ieskatā dod tam tiesības uz termiņa pagarinājumu, šo apstākļu ietekmi uz Darbu izpildi un termiņiem un nepieciešamo termiņa pagarinājumu, cik tālu to iespējams noteikt, kā arī pasākumus, ko Konsultants veiks, lai mazinātu šo apstākļu ietekmi uz sākotnēji noteikto Darbu izpildes termiņu. 
3.6. Pasūtītāja pienākums katrā konkrētajā gadījumā ir izvērtēt šādu Konsultanta lūgumu, tajā norādītos apstākļus un to ietekmi uz Darbu izpildi, un ne vēlāk kā 10 (desmit) darba dienu laikā, ja tas iespējams, no Konsultanta paziņojuma saņemšanas sniegt tam rakstveida atbildi, norādot Konsultantam piešķirto termiņa pagarinājumu vai atteikumu.
3.7. Konsultantam nav tiesību vēlāk prasīt jebkādu termiņu pagarināšanu vai izvirzīt jebkādus attaisnojumus Līgumā noteikto termiņu kavējumam, ja Konsultants nav šajā punktā noteiktajā kārtībā un termiņā iesniedzis Pasūtītājam atbilstošu rakstveida paziņojumu vai Pasūtītājs ir atteicis pagarināt kādu termiņu.
3.8. Konsultants pēc Pasūtītāja pieprasījuma iesniedz precizētu Darbu kalendāro grafiku 2 (divu) darba dienu laikā no pieprasījuma saņemšanas.

4. LĪGUMCENA UN SAMAKSAS NOTEIKUMI
4.1. Līgumcena par Līgumā paredzēto Darbu izpildi ir 316 810,00 EUR (trīs simti sešpadsmit tūkstoši astoņi simti desmit euro, 00 centi), (turpmāk-  Līgumcena), PVN 21% 66 530,10 EUR (sešdesmit seši tūkstoši pieci simti trīsdesmit euro, 00 centi), kopā 383 340,10 EUR (trīs simti astoņdesmit trīs tūkstoši trīs simti četrdesmit  euro, 10 centi), turpmāk kopā– Līguma summa kas sadalās šādi:
4.1.1. atlīdzība par Konsultanta Darbiem būvniecības ieceres dokumentācijas izstrādes un būvdarbu iepirkuma procedūras  īstenošanas laikā 95 335,00 EUR  (deviņdesmit pieci tūkstoši trīs simti pieci euro, 00 centi) bez PVN;
4.1.2. atlīdzība par būvuzraudzības pakalpojumiem Objekta būvdarbu laikā – 221 455,00 EUR  (divi simti divdesmit viens tūkstotis četri simti piecdesmit pieci euro, 00 centi) bez PVN.
4.2. Samaksu par Līgumā paredzēto Darbu izpildi Pasūtītājs veic Līguma pielikumā “Līgumcenas  samaksas noteikumi” noteiktajā termiņā un kārtībā (Līguma 4. pielikums).
4.3. Ja Konsultants nav iesniedzis Pasūtītājam attiecīgus dokumentus, kas pamato kāda no Līgumā paredzētā maksājuma veikšanu vai nav iesniedzis citus ar Līguma izpildi saistītos un Pasūtītāja pieprasītos dokumentus, vai nav veicis kādas darbības, ko Pasūtītājs pieprasa, Pasūtītājs ir tiesīgs aizturēt maksājuma veikšanu un neveic norēķinus ar Konsultantu līdz attiecīgo dokumentu saņemšanas brīdim vai līdz brīdim, kad Pasūtītāja prasības ir izpildītas. Šī punkta iestāšanās gadījumā, līgumsods par maksājuma termiņa kavējumu nevar tikt aprēķināts.
4.4. Līgumā noteikto maksājumu apmaksa ir izdarīta ar brīdi, kad Pasūtītājs ir veicis noteiktās summas  pārskaitījumu Konsultanta norēķinu bankas kontā.
4.5. Līgumcena ir nemainīga visā Līguma izpildes laikā, izņemot Līgumā noteiktajos gadījumos. Līgumcena netiks pārskatīta, ja Līguma izpildes laikā, izrādīsies, ka Konsultants Līgumcenā nav iekļāvis kādas no izmaksām kvalitatīvai Darbu izpildei. 
4.6. Konsultants uzņemas risku un nepieprasīt papildus samaksu no Pasūtītāja, ja Darbu izpildes laikā tiek atklātas aritmētiskas kļūdas Konsultanta aprēķinos un/vai tiek konstatēts, ka Konsultants nav piedāvājis Konkursā Līgumcenu par visu Darbu apjomu vai tml.
4.7. Konsultants nav tiesīgs pieprasīt Līgumcenas izmaiņas vai Darbu izpildes termiņa pagarinājumu, vai grozīt citus Līguma terminētos noteikumus, sakarā ar nepieciešamajiem papildu darbiem, ja šādi papildu darbi ir radušies Konsultanta  Līguma saistību neizpildes vai nepienācīgas izpildes rezultātā kā tās tiešās vai netiešās sekas, vai arī tādu iemeslu dēļ, kuri viņam bija jāņem vērā vai arī pie pienācīgas rūpības nevarēja būt nezināmi, noslēdzot šo Līgumu.
4.8. Ja Konsultants izpilda tādus darbus, kuri nav ietverti Līguma dokumentācijā vai, ja paredzēto Darbu izpildes gaitā Konsultants ir patvaļīgi atkāpies no Līguma noteikumiem, tad Konsultants  nesaņem atlīdzību par šādu darbu veikšanu.
4.9. Tādi Darbi, kuri nav ietverti Finanšu piedāvājumā Konkursā, bet kurus Konsultants, kā pieredzējis un kvalificēts profesionālis varēja iepriekš paredzēt, iesniedzot piedāvājumu Konkursā, tiek veikti uz Konsultanta  rēķina.
4.10. Konsultants ir pilnībā atbildīgs par nodokļu, nodevu un citu obligāto maksājumu savlaicīgu un pilnīgu veikšanu saistībā ar Darbu veikšanu, Līgumā noteikto pienākumu izpildi un tiesību izmantošanu, Līgumā paredzēto maksājumu saņemšanu, kā arī saistībā ar Līguma izpildē iesaistīto darbinieku un Konsultanta citādi nodarbināto personu nodarbināšanu, jebkādas licences maksām un autoratlīdzību. 
4.11. Līgumcena sevī ietver visus ar Līguma izpildi nepieciešamos izdevumus, tajā skaitā, visas nepieciešamās izpētes, atzinumu saņemšanas izmaksas, izmaksas, kas saistītas ar nepieciešamo atļauju un saskaņojumu saņemšanu valsts un pašvaldību institūcijās, ceļa un sakaru izdevumi, izdevumi par nepieciešamā aprīkojuma iegādi vai nomu un citiem resursiem, atlīdzības un obligātie maksājumi, darba izmaksas, apdrošināšanas sabiedrību izmaksas, prognozēto inflāciju, kā arī ietver visus nodokļus un nodevas, izņemot pievienotās vērtības nodokli. 

5. DARBU IZPILDE BŪVPROJEKTA IZSTRĀDES LAIKĀ, TEHNISKĀS SPECIFIKĀCIJAS IZSTRĀDE BŪVDARBU IEPIRKUMAM
5.1. Konsultants ir atbildīgs par normatīvajos aktos noteiktajām prasībām atbilstošas speciālistu komandas piesaisti Darbu laikā.
5.2. Konsultants, koordinējot un veicot Darbus Būvprojekta izstrādes stadijā,  veic visu nepieciešamo dokumentu pieprasīšanu un saņemšanu. Nepieciešamības gadījumā noteiktu pienākumu izpildei, Konsultantam ir tiesības saņemt no Pasūtītāja atbilstošu pilnvarojumu.
5.3. Konsultants, parakstot Līgumu atzīst, ka Projektēšanas uzdevums  viņam ir skaidrs un, ka tā prasības var īstenot atbilstoši Līguma noteikumiem, nepārkāpjot Latvijas Republikas normatīvo aktu prasības. Gadījumā, ja Konsultants uzskata, ka ir nepieciešami precizējumi Projektēšanas uzdevumā, Konsultantam kā savas jomas speciālistam ir pienākums sniegt Pasūtītājam norādes uz nepieciešamajiem precizējumiem vai korekcijām, taču tas nekādā veidā neietekmē kopējo Darbu izpildes termiņu, ja vien Puses par to nav vienojušās. 
5.4. Būvprojekta valoda ir Latvijas Republikas valsts valoda.
5.5. [bookmark: _Hlk181177172]Būvprojekta izstrādes laikā Konsultants ne retāk kā reizi nedēļā piedalās Darbu izpildes kontroles sanāksmēs (vai biežāk, ja Pasūtītājs nosaka citādi), kuras organizē un vada Būvprojekta izstrādātājs. Sanāksmēs Konsultants informē Pasūtītāju par Darbu izpildes gaitu un darbojas kā Pasūtītāja pārstāvis.  Sanāksmes protokolē Būvprojekta izstrādātājs; protokols tiek nosūtīts Pasūtītājam un Konsultantam uz Līgumā norādīto kontaktpersonas e-pastu 3 (trīs) darba dienu laikā no sanāksmes dienas. Sanāksmes, papildus protokolam, var tikt ierakstītas. Ja kāds no Konsultanta  speciālistiem nav ieradies uz kontroles sanāksmi, taču tā klātbūtne ir bijusi nepieciešama, tas tiek fiksēts sanāksmes protokolā.  
5.6. Ja Konsultants nevar ierasties uz Darbu izpildes kontroles sanāksmi, tad Konsultants par to paziņo iesaistītajām pusēm ne vēlāk kā 3 (trīs) kalendārās dienas pirms sanāksmes, nepieciešamības gadījumā saskaņo ar iesaistītajām pusēm dienu, kurā ir pieejama Konsultanta klātbūtne Darbu izpildes kontroles sanāksmē.  Kārtējo sanāksmi nedrīkst pārcelt/atlikt nedrīkst vairāk par vienu reizi. Darbu izpildes kontroles sanāksmes atlikšanas termiņš nedrīkst būt ilgāks par 5 (piecām) darba dienām, ja Pasūtītājs konkrētajā gadījumā nenosaka citādi. Pusēm vienojoties sanāksmes var notikt attālināti tiešsaistes platformās.  
5.7. Ja Būvprojekta izstrādes laikā nepamatotu iemeslu dēļ Būvprojekta izstrādātājs nav organizējis Darbu izpildes kontroles sapulci no savas puses un šādi apstākļi turpinās vairāk kā divas kalendārās nedēļas, Konsultants  2 (divu) darba dienu laikā pēc Pasūtītāja attiecīga pieprasījuma organizē  Sapulci, veic protokolēšanu un nosūta to iesaistītajām Pusēm Līguma 5.5. punkta kārtībā.
5.8. Konsultants iesniedz Pasūtītājam rakstisku apstiprinājumu vai atteikumu saskaņojumam Būvprojekta izstrādātāja būvniecības ieceres piedāvātajai dokumentācijai pilnā sastāvā, kuru Būvprojekta izstrādātājs pirms iesniegšanas Cēsu novada būvvaldei saskaņošanai ievietojis BIS, t.sk., apjomu tabulas.
5.9. Konsultants būvniecības ieceres  dokumentāciju pilnā sastāvā izskata un saskaņo to vai sniedz motivētu atteikumu (Pretenziju) tā saskaņošanai, ja tiek konstatēti trūkumi, kļūdas, nepilnības u.tml., 7 (septiņu) darba dienu laikā, skaitot no nākošās dienas pēc Būvprojekta pilnā sastāvā  ievietošanas BIS, t.sk., apjomu tabulas. Ja Būvprojekta izstrādātājs ir iesniedzis daļēju (neskatoties uz to, ir vai nav kļūdas un neprecizitātes, t.sk. daļēji papīrā vai Būvniecības informācijas sistēmā) dokumentāciju, tad Konsultantam noteiktais termiņš, izskatīšanas un saskaņošanas laika atskaitei sākas ar nākamo dienu, pēc visas Būvprojekta pilnā sastāvā iesniegšanas dienas, atbilstoši šajā punktā noteiktajam.
5.10. Pēc trūkumu novēršanas, Konsultants veic atkārtotu Būvprojekta pilnā sastāvā izvērtēšanu un saskaņošanu, un šajā gadījumā Konsultantam noteiktā termiņa uzskaite Būvprojekta pilnā sastāvā izskatīšanai un saskaņošanai atsākas no jauna (pēc atkārtotas Būvprojekta pilnā sastāvā, t.sk. ar novērstajām nepilnībām/ kļūdām iesniegšanas BIS. 
5.11. Gadījumā, ja Cēsu novada būvvalde izsaka iebildumus un nesaskaņo Būvprojektu pilnā sastāvā, tad Konsultantam ir pienākums iesaistīties Cēsu novada būvvaldes norādīto trūkumu novēršanā un ne vēlāk kā 2 (divu) darba dienu laikā vai citā termiņā, ja Pasūtītāja norādījis citādi, veikt  koriģētā  Būvprojekta pilnā sastāvā  izvērtēšanu, saskaņošanu un nepieciešamības gadījumā- alternatīvu risinājumu piedāvāšanu.
5.12. Pēc Būvprojekta pilnā sastāvā saskaņošanas Cēsu novada būvvaldē (BIS) būvniecības lietā par projektēšanas nosacījumu izpildi), Konsultants koordinē un organizē, lai Būvprojekta izstrādātājs 3 (trīs) darba dienu laikā iesniedz Pasūtītājam Objekta Būvprojektu 2 (divos) drukātos eksemplāros, kā arī elektronisko eksemplāru USB flash atmiņas (zibatmiņas) kartē (gan pdf, gan dwg failu formātos), t.sk., ekonomisko sadaļu, kas sagatavota ņemot vērā Ministru kabineta 2017. gada 3. maija noteikumus Nr. 239 “Noteikumi par Latvijas būvnormatīvu LBN 501-17 “Būvizmaksu noteikšanas kārtība”, ko Būvprojekta izstrādātājs iesniedz Pasūtītājam 1 (vienā) eksemplārā xls formātā elektroniski. Kopā ar Būvprojektu pilnā sastāvā Pasūtītājam ir jāsaņem no Būvprojekta izstrādātāja būvdarbu tāmes xls formātā elektroniski, kas sagatavotas atbilstoši Ministru kabineta 2017. gada 3. maija noteikumiem Nr. 239 “Noteikumi par Latvijas būvnormatīvu LBN 501-17 “Būvizmaksu noteikšanas kārtība”, ja Projektēšanas uzdevumā nav noteikts citādi.
5.13. Izmaiņas akceptētā Būvprojektā:
5.13.1. izmaiņas akceptētā Būvprojektā Pasūtītājs pieprasa Konsultantam rakstiski;
5.13.2. Konsultants izdara izmaiņas akceptētajā Būvprojektā pēc atsevišķas vienošanās par samaksas kārtību un izpildes termiņiem, izņemot Līguma noteiktajos gadījumos par Būvprojekta neatbilstību un trūkumiem, kas ir radušies Konsultanta  neuzmanības vai  vainas dēļ;
5.13.3. visu izmaiņu iesniegšanas un apstiprināšanas kārtība veicama Pasūtītāja noteiktajos termiņos un normatīvajos aktos noteiktajā kārtībā.
5.14. Pēc Būvprojekta izstrādes, saskaņošanas un pozitīva ekspertīzes atzinuma saņemšanas, Konsultants veic šī Konkursa Tehniskās specifikācijas Darba uzdevumā Nr. 5 minēto Darbu (Tehniskās specifikācijas sagatavošana būvdarbu veikšanai) izpildi. 
5.15. Konsultants apņemas izstrādāt Būvdarbu iepirkuma tehnisko specifikāciju augstā kvalitātē, atbilstošu spēkā esošajiem normatīvajiem aktiem un iesniegt to pirmreizējai izskatīšanai Pasūtītājam ne vēlāk kā divu kalendāro nedēļu laikā pēc Būvprojekta pozitīva ekspertīzes  slēdziena izdošanas datuma.
5.16. Būvdarbu iepirkuma procedūras laikā pēc Pasūtītāja pieprasījuma Konsultantam ir pienākums iesaistīties kā ārējam ekspertam savas kompetences ietvaros, nodrošinot Pasūtītāju ar kvalitatīviem vērtējumiem, atzinumiem un ieteikumiem tehnisku jautājumu risināšanā, iesniegto piedāvājumu vērtēšanā tehnisku jautājumu jomā. Konsultantam, cita starpā, pēc Pasūtītāja pieprasījuma ir pienākums sagatavot un rakstiski sniegt atbildes uz jautājumiem (kas iekļauti būvdarbu tehniskajā specifikācijā), ja tādus Pasūtītājam Būvdarbu iepirkuma procedūras laikā ir uzdevis pretendents (-i). Atbildes uz jautājumiem Konsultants sniedz ne vēlāk kā 2 (divu) darba dienu laikā pēc attiecīgā jautājuma, ko Pasūtītājs nosūtījis Konsultantam uz e-pastu, saņemšanas.  
5.17. Konsultanta pārstāvis, kurš šī Līguma ietvaros nozīmēts par projekta vadītāju, pēc Pasūtītāja pieprasījuma piedalās Būvdarbu iepirkuma komisijas sēdēs. Ja projektu vadītājs nevar piedalīties Būvdarbu iepirkuma komisijas sēdē,  kurā viņš ir pieaicināts, tad Konsultants par to paziņo Pasūtītāja pārstāvim ne vēlāk kā 2 (divas) dienas pirms sēdes, paziņojot tuvāko iespējamo laiku dalībai sēdē. Ja Konsultanta  projektu vadītājs  nav piedalījies iepirkuma komisijas sēdē vairāk kā divas reizes, taču viņa klātbūtne ir bijusi nepieciešama, par šo apstākli tiek sastādīts akts. Pusēm vienojoties Būvdarbu iepirkuma komisijas sēdes var notikt attālināti tiešsaistes platformās.  
5.18. Par Tehniskās specifikācijas Darba uzdevumā Nr. 5 minēto Darbu (Tehniskās specifikācijas sagatavošana būvdarbu veikšanai) pabeigšanu  tiek uzskatīts datums, kad Konkursa Nr. 2 īstenošanas rezultātā Pasūtītājs ir noslēdzis Būvdarbu līgumu ar Objekta Būvdarbu veicēju, un tas ir pamats starpmaksājumam par Konsultanta veiktajiem Darbiem šajā  Līguma izpildes stadijā, ar nosacījumu, ka Konsultants iesniedzis, bet Pasūtītājs akceptējis šī Līguma 4. Pielikumā “Līgumcenas samaksas kārtība” minētos dokumentus atlīdzības saņemšanai.

6. DARBU IZPILDE BŪVUZRAUDZĪBAS LAIKĀ
6.1. Konsultants ir atbildīgs par Būvuzraudzības darbu izpildi saskaņā ar Līgumu, Būvdarbu līgumu, Latvijas Republikā spēkā esošajiem normatīvajiem aktiem (tai skaitā, bet ne tikai - veic būvuzrauga pienākumus atbilstoši 2014.gada 19.augusta noteikumu Nr. 500 “Vispārīgie būvnoteikumi” XI . nodaļas nosacījumiem) un ievērojot Pasūtītāja intereses un norādījumus ar tādu rūpību, kāda jāievēro krietnam un rūpīgam saimniekam, tādējādi  Konsultants ir atbildīgs arī par vieglu neuzmanību. Būvuzraudzības darbu izpildei jānodrošina tikai atbilstoši kvalificēti speciālisti. 
6.2. Pasūtītājs pēc Būvdarbu līguma ar būvuzņēmēju noslēgšanas nosūta Konsultantam paziņojumu par Tehniskās specifikācijas darba uzdevuma 6. punktā (“Būvuzraudzība”) minēto Būvuzraudzības darbu uzsākšanu 5 (piecu) darba dienu laikā pēc paziņojuma nosūtīšanas dienas. 
6.3. Būvdarbu Būvuzraudzība veicama no Līguma 6.2. punktā minētās dienas, līdz būvdarbu pilnīgai pabeigšanai un Objekta pieņemšanai ekspluatācijā (atzīmei BIS). Būvdarbu plānotais izpildes termiņš ir 18 (astoņpadsmit) mēneši no Būvdarbu līguma noslēgšanas dienas, t.sk., līdz Objekta pieņemšanai ekspluatācijā.
6.4. Gadījumā, ja plānotais būvdarbu izpildes termiņš mainās (saīsinās vai pagarinās), attiecīgi arī Būvuzraudzības darbu izpildes termiņš, atsevišķus grozījumus Līgumā neveicot, tiek saīsināts vai pagarināts un noteikts līdz Objekta pieņemšanai ekspluatācijā. 
6.5. Ja būvdarbu izpildes termiņš, kas noteikts noslēdzot Būvdarbu līgumu, tiek pagarināts vairāk, kā par 2 (diviem) mēnešiem, tad tiek noslēgta papildu vienošanās pie šī Līguma par papildu samaksu periodam līdz Objekta pieņemšanai ekspluatācijā un Konsultantam tiek noteikta papildu samaksa sākot ar būvdarbu pagarinājuma trešo mēnesi. Papildu samaksu aprēķina sekojoši: (Finanšu piedāvājumā piedāvātā Līgumcena: ar sākotnēji plānoto mēnešu skaitu) x atlikušais mēnešu skaits, sākot ar trešo mēnesi līdz Objekta pieņemšanai ekspluatācijā, neieskaitot būvdarbu tehnoloģiskos pārtraukumus. Veicot Līguma grozījumus un aprēķinot papildu samaksu, tiek ņemta vērā Līguma 11.nodaļā noteiktā visu secīgi veikto grozījumu naudas vērtību summa, ko nevar  pārsniegt. Ja izmaksājamā papildu darbu summa, gadījumā, ja pagarinās būvdarbu izpildes termiņš, pārsniedz atļauto visu secīgi veikto grozījumu naudas vērtību summu, maksājumi netiek veikti par summu, t.sk.,  arī tad, ja Objekts vēl nav pieņemts ekspluatācijā, kas pārsniedz atļauto visu secīgi veikto grozījumu naudas vērtību summu un šādā gadījumā tas netiek uzskatīts par samaksas kavējumu vai kā citādi Līguma saistību izpildes pārkāpumu no Pasūtītāja puses, kā arī Konsultantam ir jāturpina Līguma izpilde līdz Objekta pieņemšanai ekspluatācijā. Konsultants 5 (piecu) darba dienu laikā pēc Līguma 6.2. punktā minētā Pasūtītāja paziņojuma iesniedz Pasūtītājam būvuzraudzības plānu un visus nepieciešamos dokumentus (t.sk.  rīkojumus par atbildīgo būvspeciālistu nodarbināšanu būvlaukumā) Cēsu novada būvvaldei, kas nepieciešami, lai saņemtu lēmumu par būvdarbu uzsākšanas nosacījumu izpildi.
6.6. Ja Līguma izpildē nepieciešams precizēt Būvuzraudzības darbu izpildes plānu, Konsultants 5 (piecu) darba dienu laikā veic attiecīgus precizējumus Būvuzraudzības darbu izpildes plānā un iesniedz to Pasūtītājam.
6.7. Būvdarbu Būvuzraudzība jāveic,   nodrošinot atbildīgā būvuzrauga  vai  būvuzrauga aizvietotāja nepārtrauktu klātbūtni Objektā. Atbildīgajam būvuzraugam jāierodas Objektā pēc Būvuzņēmēja uzaicinājuma, savstarpēji vienojoties par laikiem arī tad, ja šādu nepieciešamību nosaka, piemēram, darbu pieņemšana vai riska situācijas.
6.8. Konsultants nodrošina Būvuzraudzības darbu savlaicīgu uzsākšanu un veikšanas nepārtrauktību visā būvdarbu laikā un nodrošina savlaicīgu Līguma izpildē piesaistīto būvuzraugu nodarbināšanu pie Konsultanta vai tā apakšuzņēmējiem, ka arī reģistrāciju Būvkomersantu reģistrā.
6.9. Konsultanta kā Būvuzrauga pienākums 3 (trīs) darba dienu laikā informēt Pasūtītāju par visiem apstākļiem, kuri var ietekmēt būvniecības procesu. Nekavējoties jābrīdina būvdarbu vadītājs un Pasūtītāja pārstāvis, ja būvdarbu veikšanai nepieciešama nekavējoša Pasūtītāja rīcība. 
6.10. Konsultantam ir pienākums izvērtēt Būvuzņēmēja sagatavoto ikmēneša būvdarbu pieņemšanas – nodošanas aktu par iepriekšējā periodā faktiski izpildītajiem būvdarbiem (turpmāk– Akts par būvdarbiem), t.sk., to nepieciešamo dokumentāciju, visur kur tas nepieciešams, 5 (piecu) darba dienu laikā no to saņemšanas un parakstīt ikmēneša Aktu par būvdarbiem vai sniegt motivētu rakstisku atteikumu. Atteikuma gadījumā Konsultants par to informē arī Pasūtītāju, iesniedzot atteikuma kopiju. 
6.11. Konsultants apņemas:
6.11.1. nepieļaut būvdarbu uzsākšanu, ja nav veikti spēkā esošajos normatīvajos aktos noteiktie būvdarbu sagatavošanas darbi;
6.11.2. pārbaudīt, vai Būvuzņēmēja rīcībā ir būvdarbu veikšanai nepieciešamā Būvniecības ieceres dokumentācija u.c. nepieciešamā dokumentācija;
6.11.3. nepieļaut būvdarbu īstenošanas gaitā neatbilstošu tehnoloģisko iekārtu, materiālu un būvizstrādājumu lietošanu;
6.11.4. pieprasīt pārtraukt būvdarbus, ja pieļautas patvaļīgas atkāpes no Būvniecības ieceres dokumentācijas, netiek ievēroti Latvijas būvnormatīvi, darba drošības un ugunsdrošības noteikumi u.c. būtiskas prasības, kas saistītas ar konkrēta darba izpildi;
6.11.5. pārbaudīt būvdarbu tehnoloģisko procesu secības un kvalitātes atbilstību Latvijas būvnormatīvu prasībām un Būvprojektam, kā arī būvdarbos izmantojamo materiālu, konstrukciju un tehnoloģisko iekārtu ražotāju deklarācijas, sertifikātus un to atbilstību Būvniecības ieceres dokumentācijai, ko Būvuzņēmējs iesniedz pirms to piegādes Objektam;
6.11.6. ziņot Pasūtītājam par atkārtotiem vai būtiskiem Latvijas būvnormatīvu un citu normatīvo aktu pārkāpumiem būvdarbu sagatavošanas un būvdarbu laikā, kā arī par atkāpēm no Būvprojekta;
6.11.7. apsekot Objektu un veikt attiecīgus ierakstus būvdarbu žurnālā;
6.11.8. pieprasīt no Pasūtītāja un Būvuzņēmēja jebkurus Būvniecības ieceres dokumentācijas dokumentus (arī detalizētos rasējumus, ja tādi ir izstrādāti), lai rastu precīzu pārskatu par būvdarbu gaitu, darbu veikšanas projektu un būvdarbu izmaksām;
6.11.9. pieņemt tikai atbilstoši Būvprojektam un Latvijas būvnormatīvu prasībām veiktos darbus; 
6.11.10. kontrolēt būvdarbu žurnālā ierakstīto norādījumu izpildi ar tiesībām apturēt būvdarbus; 
6.11.11. piedalīties pie segto darbu veikšanas, pieprasīt atrādīt vai atsegt uzstādītās būvkonstrukcijas un segtos būvdarbus, ja rodas šaubas par kāda darbu veida izpildes kvalitāti vai ja darbi uzsākti bez Izpildītāja  akcepta;
6.11.12. saskaņojot ar Pasūtītāju pārtraukt būvdarbus uz laiku,  kamēr tiek novērsti konstatētie trūkumi, vai ierosināt Pasūtītājam, Cēsu novada būvvaldei, Valsts ugunsdzēsības un glābšanas dienestam vai Valsts darba inspekcijai ar motivētu rakstisku pieprasījumu apturēt būvdarbus;
6.11.13. nekavējoties izziņot strādājošo evakuāciju no būvlaukuma, ja ir konstatētas bīstamas konstrukciju deformācijas vai sabrukšanas pazīmes, tieši ugunsgrēka izcelšanās vai eksplozijas (sprādziena) draudi, un paziņot par to Pasūtītājam, t.sk., ja nepieciešams Cēsu novada būvvaldei, un, ja nepieciešams, normatīvajos aktos noteiktajā kārtībā izsaukt Valsts ugunsdzēsības un glābšanas dienesta un citu speciālo dienestu pārstāvjus;
6.11.14. ja Objektā atkārtoti tiek pieļautas profesionālas kļūdas vai normatīvo aktu pārkāpumi, ierosināt atbildīgā būvdarbu vadītāja nomaiņu;
6.11.15. ievērot informācijas konfidencialitāti, neizmantot to paša vai jebkuras trešās personas labā, neizpaust trešajām personām un nelietot citādi kā tikai Līgumā noteikto pienākumu izpildīšanas nodrošināšanai;
6.11.16. darbu izpildes gaitā rīkot iknedēļas sapulces (būvsapulces) (latviešu valodā). Sanāksmes tiek rīkotas Objektā vai Pasūtītāja telpās, un tajās piedalās Konsultants, Būvuzņēmēja atbildīgais būvdarbu vadītājs, Pasūtītājs, kā arī citas personas pēc Pasūtītāja, Konsultanta un Būvuzņēmēja ieskatiem, kuras ir tiesīgas pieņemt attiecīgos lēmumus. Būvsapulces var notikt attālināti tiešsaistes platformās. Būvsapulces protokolē Konsultants un sanāksmju protokolus paraksta visi sēdes dalībnieki. Pēc būvsapulces,  Konsultants nosūta  visiem sanāksmes dalībniekiem protokolu vienas darba dienas laikā pēc būvsapulces norises. Līdz nākamajai būvsapulcei ieinteresētās personas var iepazīties ar protokolu, var izteikt rakstveida piezīmes pie tā, par ko nākamajā būvsapulcē visi tās dalībnieki tiek informēti. Ja piezīmes pie protokola netiek saņemtas, uzskatāms, ka piezīmes nav izteiktas un būvsapulces protokols akceptēts no visām iesaistītajām pusēm. Būvsapulces lēmumi ir saistoši visām iesaistītajām personām, t.sk., arī tad, ja kāda uzaicinātā persona nav ieradusies;
6.11.17. nodrošināt Pasūtītāja interešu pārstāvību būvniecības procesā un veikt citus pienākumus, kas jāveic Konsultantam atbilstoši spēkā esošajiem normatīvajiem aktiem;
6.11.18. piedalīties defektu aktu sastādīšanā, ja tādi tiek konstatēti būvdarbu garantijas periodā (60 (sešdesmit) mēneši skaitot no dienas, kad Objekts pieņemts ekspluatācijā).
6.12. Konsultantam ir pienākums veikt būvdarbu apjomu kontroli atbilstoši būvuzņēmuma  līgumam un tā pielikumiem, kas noslēgts ar Būvuzņēmēju. Konsultantam ir pienākums izvērtēt papildu būvdarbu izcenojuma atbilstību Būvuzņēmuma  līgumam, ja papildu darbi ir izcenoti tā ietvaros, vai tirgus cenām, ja tiek veikti papildu darbi, kas nav iekļauti Būvuzņēmuma  līguma izcenojumā. 
6.13. Konsultants nav pilnvarots  patstāvīgi uzdot veikt Būvuzņēmējam tādus būvdarbu apjomus, kas  nav saskaņoti ar Pasūtītāju.
6.14. Konsultantam ir pienākums nodrošināt, lai atbildīgā būvuzrauga aizvietotājs Objektā ir ar ne zemāku kvalifikāciju kā atbildīgais būvuzraugs. 
6.15. Apsekošana  būvdarbu garantijas periodā veicama Tehniskajā specifikācijā noteiktajā kārtībā.
6.16. Apsekojot Objektu garantijas perioda laikā, Konsultanta nozīmētais personāls (t. sk. atbildīgais būvuzraugs) ierodas Objektā, lai veiktu Pasūtītāja pieprasīto pārbaudi saskaņā ar Tehnisko specifikāciju. Konsultanta pienākums ir rūpīgi un profesionāli apsekot Objektu, sastādīt apsekošanas aktu, būvniecības defektu gadījumā sastādīt argumentētus ziņojumus ar foto fiksācijām un defekta aprakstu, jā arī defekta iemeslu.

7. PUŠU TIESĪBAS UN PIENĀKUMI
7.1. Veicot Darbus Konsultantam jāievēro spēkā esošie Latvijas Republikas normatīvie akti, standarti un normatīvi, kas saistīti ar šī Līguma izpildi, šī Līguma pielikumi, Pasūtītāja norādījumi ar Darbu izpildi saistītajās sanāksmēs, Cēsu novada apbūves noteikumi. 
7.2. Konsultants 7 (septiņu) dienu laikā no Līguma noslēgšanas dienas iesniedz Pasūtītājam būvspeciālista/tu profesionālās civiltiesiskās atbildības apdrošināšanas līgumu (polisi), kurā ir norādīts konkrētais Objekts (vai apliecinājumu par Objekta iekļaušanu) un, ka Pasūtītājs ir trešā persona polisē, kas izsniegta saskaņā ar Ministru kabineta 2014. gada 19. augusta noteikumiem Nr.502 “Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu” un dokumentu, kas apliecina apdrošināšanas prēmijas apmaksu.  Ja noslēgtā apdrošināšanas līguma termiņš tuvojas beigām, bet Darbi vēl turpinās, Konsultantam ir pienākums ne vēlāk, kā iepriekš iesniegtā profesionālās civiltiesiskās atbildības apdrošināšanas līguma (polises)  darbības termiņa pēdējā dienā, iesniegt Pasūtītājam jaunu (vai esošā pagarinājumu)  būvspeciālista/tu apdrošināšanas līgumu (polisi) ar beigu termiņu  vismaz līdz Darbu beigām (Objekta pieņemšanai ekspluatācijā), nodrošinot to nepārtrauktību. Konsultants jaunu apdrošināšanas līgumu (polišu) noslēgšanu (vai esošo pagarināšanu) veic par saviem līdzekļiem.
7.3. Gadījumā, ja Konsultants kā darba devējs ir apdrošinājis atbildīgā būvuzrauga un citu darbinieku civiltiesisko atbildību Objektā, apdrošināšanas polisei pievieno apdrošināto personu sarakstu.
7.4. Pasūtītājs ir tiesīgs aprēķināt un iekasēt no Konsultanta līgumsodu  50,00 EUR (piecdesmit euro, 00 centi) apmērā par katru nokavēto polises iesniegšanas dienu, bet ne vairāk kā 10% (desmit procenti) no Līgumcenas. 
7.5. Profesionālās civiltiesiskās atbildības apdrošināšanas līguma (polises) iesniegšanas kavējums vai tās nenodrošināšana, nedod tiesības Konsultantam lūgt Darbu izpildes termiņa pagarinājumu.
7.6. Konsultantam ir pienākums Darbu gaitā iepazīstināt Pasūtītāju ar Darbu izpildes gaitu.
7.7. Konsultanta pienākumi:
7.7.1. ne vēlāk kā 3 (trīs) kalendāro dienu laikā informēt Pasūtītāju par neparedzētiem apstākļiem, kuri radušies pēc Līguma noslēgšanas no Konsultanta  neatkarīgu apstākļu dēļ un kuru dēļ varētu pagarināties Līgumā paredzētais Darbu izpildes termiņš u.c. gadījumi, iesniedzot priekšlikumus par Līguma grozīšanu;
7.7.2. atbildēt uz Pasūtītāja rakstveidā iesniegtajiem jautājumiem un labot trūkumus/kļūdas izstrādātajā būvniecības ieceres  dokumentācijā arī pēc tās saskaņošanas Cēsu novada būvvaldē un līdz Objekta būvdarbu pabeigšanai un tā pieņemšanai ekspluatācijā; 
7.7.3. ja būvdarbu iepirkuma laikā vai Objekta būvdarbu laikā tiek konstatētas nepilnības vai trūkumi izstrādātajā būvniecības ieceres  dokumentācijā, (ko Konsultants varēja konstatēt Darbu laikā) Konsultantam ir pienākums sniegt Pasūtītājam paskaidrojumus, kā arī savu iespēju un kompetences robežās novērst konstatētās nepilnības un trūkumus, veicot nepieciešamās izmaiņas būvniecības ieceres  dokumentācijā, iesniedzot  Pasūtītājam  piedāvājumu alternatīvam risinājumam  5 (piecu) darba dienu laikā pēc Pasūtītāja paziņojuma nosūtīšanas dienas, vai citā termiņā, ja Pasūtītājs noteicis citādi;
7.7.4. konstatētās kļūdas un trūkumi būvniecības ieceres dokumentācijā, ja tās ir radušās Konsultanta neuzmanības vai nolaidības dēļ, t.sk., tās papildinājumos vai precizējumos, Konsultantam par saviem līdzekļiem jāizlabo Pasūtītāja rakstiskā pieprasījumā noteiktā termiņā.
7.8. Konsultants apņemas ievērot visus Pasūtītāja iebildumus un aizrādījumus, novērst visus Pasūtītāja norādītos trūkumus, ja šie trūkumi, iebildumi un aizrādījumi ir pamatoti un tie nav pretrunā ar spēkā esošajiem normatīvajiem aktiem, Cēsu novada teritorijas izmantošanas un apbūves noteikumiem, Projektēšanas uzdevumu, Konkursa dokumentāciju, ar Objekta būvniecības procesu saistītu iepirkumu dokumentāciju, kā arī šī Līguma noteikumiem. 
7.9. Ja Konsultants izvēlēto Būvprojekta tehnisko risinājumu un/vai materiālu un/vai iekārtu izvēli nav saskaņojis ar Pasūtītāju un pēc iesniegšanas saskaņošanai Pasūtītājs konstatē, ka Būvprojektā nepieciešami precizējumi, tad Konsultants veic izmaiņu koordinēšanu ar Būvprojekta izstrādātāju par saviem līdzekļiem un tas nevar būt par iemeslu Līguma izpildes termiņa vai citu Līgumā noteikto termiņu pagarinājumam. 
7.10. Konsultantam jāveic Būvprojekta izmaiņas pēc Pasūtītāja norādījumiem un arī tad, ja Pasūtītājs Objektā vai tā tiešā tuvumā Pasūtītājs realizē citu investīciju projektu un ir nepieciešams salāgot un savienot šī Līguma Būvprojektu ar otru būvniecības ieceres  dokumentāciju. 
7.11. Konsultantam ir tiesības uz papildus darbu izdevumu atlīdzināšanu tikai tādā gadījumā, ja tas ir bijis iepriekš starp Pusēm saskaņots rakstiskā veidā, ievērojot Publisko iepirkumu likuma prasības.
7.12. Konsultantam ir jāpieprasa un jāsaņem nepieciešamie tehniskie noteikumi un jāsaskaņo Būvprojekts ar atbildīgajām institūcijām.
7.13. Konsultantam nav tiesības bez būtiska iemesla kavēt Pasūtītāja prasību izpildi (piemēram, Būvprojekta neiesniegšana BIS, trūkumu novēršanas termiņa kavēšana, izmaiņu iesniegšanas kavēšana, citu Līgumā noteikto pienākumu un termiņu kavēšana u.tml.).
7.14. Konsultants apņemas ievērot Pasūtītāja pārstāvja/ju dotos rīkojumus un norādījumus,   kā arī nodrošināt, ka tos ievēro un izpilda arī Līguma izpildē iesaistītie Konsultanta speciālisti,  apakšuzņēmēji un citādi piesaistītās personas, kas nodrošina Līguma izpildi. 
7.15. Pasūtītājam ir pienākums:
7.15.1. pēc iespējas īsākā laika periodā sniegt Konsultantam nepieciešamo informāciju un dokumentāciju, kas ir tā rīcībā un nepieciešama;
7.15.2. šī Līguma noteiktajā kārtībā, apmērā un termiņā veikt samaksu par kvalitatīvu Darbu izpildi.
7.16. Pasūtītājam ir tiesības:
7.16.1. pieņemt vai noraidīt Konsultanta iesniegtos priekšlikumus par Līguma izpildes termiņa vai citu Līgumā noteikto termiņu grozīšanu, atsevišķu darbu izpildes summu grozīšanu, nemainot kopējo Līgumcenu, vai kopējās Līgumcenas izmaiņām;
7.16.2. izvirzīt pretenzijas par Būvprojektu, ja tā pilnīgi vai daļēji neatbilst šim Līgumam un tam pievienotajiem pielikumiem, Latvijas Republikas Būvnormatīviem un Eiropas nacionāliem standartiem, Pasūtītāju rakstiski noformulētām prasībām, vai satur kļūdainus risinājumus u.tml.;
7.16.3. neveikt apmaksu par izpildītiem Darbiem, ja kompetenta amatpersona/institūcija/iestāde konstatē Darbu neatbilstošu kvalitāti, trūkumus un/vai būtisku atkāpi no normatīvajiem aktiem, līdz šo trūkumu novēršanai par Konsultanta līdzekļiem Pasūtītāja norādītajā termiņā;
7.16.4. neizmaksāt atlīdzību par zaudējumiem vai Darbu apjoma izmaiņām, kļūdu novēršanu, ja Konsultants par to saņēmis kompensāciju no apdrošināšanas kompānijas  saskaņā ar spēkā esošo apdrošināšanas līgumu;
7.16.5. vienpusēji aprēķināt un ieturēt līgumsodu, vēršot savu prasījumu pret Konsultantu un ieturēt aprēķināto līgumsodu no Konsultantam izmaksājamām summām;
7.16.6. pārbaudīt dokumentus, kuri attiecas uz Līguma izpildi;
7.16.7. ja Konsultants nokavējis Līgumā, Darbu  kalendārā grafikā norādīto Darbu izpildes termiņu, vai citus Līgumā noteiktos termiņus, Pasūtītājs, neierobežojot tā tiesības, var piemērot Līgumsodu un/vai izmantot citas šajā Līgumā paredzētās tiesības.
7.17. Līguma spēkā esamības laikā (tai skaitā pēc Būvprojekta saskaņošanas ar Pasūtītāju) Pasūtītājs, objektīvi pamatojot, ir tiesīgs rakstveidā pieprasīt, lai tiek veikti labojumi Būvprojektā. Pēc šāda pieprasījuma saņemšanas Konsultantam ir pienākums izdarīt Pasūtītāja pieprasītās izmaiņas Būvprojektā, izņemot gadījumu, ja Pasūtītāja pieprasītās izmaiņas ir pretrunā ar Latvijas Republikā spēkā esošo normatīvo aktu noteikumiem. Ja Pasūtītāja pieprasītās izmaiņas neprasa būtisku Būvprojekta pārstrādāšanu, Konsultanta pienākums ir veikt Pasūtītāja pieprasītās izmaiņas un to saskaņošanu ar visām nepieciešamajām personām un iestādēm, ja to nosaka normatīvie akti, bez papildus atlīdzības. Lai izvairītos no domstarpībām, Puses apliecina, ka šī punkta noteikumi nav attiecināmi uz situācijām, kad izmaiņas tiek pieprasītas sakarā ar Konsultanta  nepienācīgi veiktiem pienākumiem un/vai kompetentu valsts vai pašvaldības iestāžu vai amatpersonu prasībām, un/vai izmaiņām normatīvajos aktos, jo šajos gadījumos Konsultants nepieciešamās izmaiņas veic bez tiesībām uz izmaiņām Līgumā noteiktajos termiņos un/vai Līgumcenas apmērā. 
7.18. Pasūtītājam ir tiesības veikt Projektēšanas uzdevuma un/vai Būvprojekta grozījumus, gadījumā, ja Pasūtītājs Objektā vai tā tiešā tuvumā  realizē citu investīciju projektu un ir nepieciešams salāgot un savienot šī Līguma Projektēšanas uzdevumu un/vai Būvprojekta, ar otru būvniecības ieceres  dokumentāciju, un Konsultantam ir pienākums šādas izmaiņas veikt Pasūtītāja norādītajā termiņā un kārtībā, par ko tiek noslēgta atsevišķa vienošanās, kurā var paredzēt samaksu par papildus darbu veikšanu.
7.19. Pasūtītājam ir tiesības veikt Projektēšanas uzdevuma un/vai Būvprojekta grozījumus, gadījumā, ja  atklājas apstākļi, kas pirms Līguma noslēgšanas nebija zināmi un paredzami, un saistīti ar Objekta specifisko lietošanas mērķi, funkciju nodrošināšanu, Objekta tehnisko stāvokli, drošību vai valsts iestāžu/institūciju pieņemtajiem lēmumiem un Konsultantam ir pienākums šādas izmaiņas veikt Pasūtītāja norādītajā termiņā un kārtībā.
7.20. Pusei ir pienākums savlaicīgi, pēc iespējas ātrāk, paziņot otrai Pusei par iespējamajām izmaiņām vai apstākļiem, kuri varētu ietekmēt ar Līguma uzņemto saistītu izpildi, ja vien Līgumā nav noteikti konkrēti paziņošanas nosacījumi kādam gadījumam.
7.21. Ja Konsultants atsakās novērst Būvprojekta kļūdas, nepilnības vai veikt grozījumus un par to rakstveidā paziņojis Pasūtītājam, vai gadījumā, ja Konsultants neievēro ar tiem saistītos Pasūtītāja noteiktos termiņus un/vai izrāda neieinteresētību, tad Pasūtītājam ir tiesības pieaicināt citu uzņēmēju kļūdu, nepilnību un iebildumu novēršanai vai grozījumu veikšanai, un Konsultantam nav tiesības par to celt pretenzijas, un Konsultantam jāsedz ar to radušās izmaksas un zaudējumus.
7.22. Jebkuri Konsultanta saskaņā ar šo Līgumu veikto Darbu rezultātā radītie materiālie objekti un visi augļi gan to materiālajā, gan intelektuālajā nozīmē, turpmāk – Autortiesību objekts, kļūst par Pasūtītāja īpašumu pēc attiecīgo Darbu nodošanas- pieņemšanas akta abpusējas parakstīšanas. Pasūtītājam ar Līgumu un bez papildus atlīdzības tiek nodotas Konsultanta, kā autora esošās un nākamās mantiskās tiesības attiecībā uz saskaņā ar Līgumu radītajiem Autortiesību objektiem, tajā skaitā, bet ne tikai tiesības tos publiskot, publicēt un reproducēt.
7.23. Konsultants, parakstot šo Līgumu, neatsaucami bez jebkādas papildus samaksas bez termiņa ierobežojuma nodod Pasūtītājam visas tiesības brīvi izmantot saskaņā ar šo Līgumu radītos materiālā formā izpaustos Autortiesību objektus, t.sk. tiesības tos izziņot, detalizēt, izmainīt, pārveidot, grozīt un papildināt, kā arī atsakās no tiesībām prasīt Autortiesību objektu atsaukšanu. 
7.24. Ja Konsultants atsauc Pasūtītājam piešķirtās tiesības izziņot, detalizēt, izmainīt, pārveidot, grozīt un papildināt Autortiesību objektus, tad pirms atsaukuma izpildīšanas Konsultants sedz visus zaudējumus, kas minētā atsaukuma dēļ radušies Pasūtītājam.
7.25. Konsultants apņemas bez Pasūtītāja rakstiskas atļaujas nenodot trešajām personām, kā arī neizmantot trešo personu labā Autortiesību objektus, kas saskaņā ar šo Līgumu atzīstami par Pasūtītāja īpašumu.

8. STRĪDU RISINĀŠANAS KĀRTĪBA
8.1. Šis Līgums noslēgts, iztulkojams un izpildāms saskaņā ar Latvijas Republikas normatīvo aktu noteikumiem
8.2. Visas ar Līguma izpildi saistītās domstarpības un strīdi risināmi pārrunu ceļā, bet ja nav iespējams panākt vienošanos,  -  Latvijas Republikas normatīvos aktos noteiktajā kārtībā tiesā. Strīdi, prasības iesniegšana vai pretprasības celšana tiesā, kā arī tiesas procesa norise neatbrīvo Puses no turpmākās Līguma saistību izpildes, ja vien no strīda neizriet pretējais.
8.3. Pušu strīdi, kas rodas saistībā ar kvalitātes novērtēšanu vai Garantijas termiņa laikā, var tikt risināti, pieaicinot neatkarīgu sertificētu ekspertu/nozares būvspeciālistu vai valsts ekspertīzes institūcijas, un ekspertīzes izdevumus sedz Puse, kura saskaņā ar ekspertīzes slēdzienu/atzinumu ir vainojama. Ja ekspertīze nekonstatē pārkāpumus, izdevumus sedz Puse, kura ierosinājusi ekspertīzi.

9. APAKŠUZŅĒMĒJU UN LĪGUMA IZPILDĒ IESAISTĪTĀ PERSONĀLA NOMAIŅA
9.1. Darbu veikšanai Konsultants piesaista Konkursa piedāvājumā norādīto personālu un apakšuzņēmējus (Līguma 3. pielikums). Konsultants ir atbildīgs par piesaistītā personāla un apakšuzņēmēju sniegto pakalpojumu atbilstību Līguma prasībām.
9.2. Uzsākot Līguma izpildi, Konsultantam jāiesniedz Darbu izpildē iesaistīto apakšuzņēmēju (ja tādus plānots iesaistīt un nav jau iesniegts šāds saraksts pie piedāvājuma Konkursā) sarakstu, kurā norāda apakšuzņēmēja nosaukumu, kontaktinformāciju, nododamo pakalpojumu vērtību un to pārstāvēt tiesīgo personu, ciktāl minētā informācija ir zināma. Sarakstā norāda arī apakšuzņēmēju apakšuzņēmējus. Konsultantam Līguma izpildes laikā jāziņo Pasūtītājam par jebkurām minētās informācijas izmaiņām, kā arī jāpapildina saraksts ar informāciju par apakšuzņēmēju, kas tiek vēlāk iesaistīts Darbu izpildē. 
9.3. Konsultants nav tiesīgs bez saskaņošanas ar Pasūtītāju veikt piedāvājumā norādītā personāla un apakšuzņēmēju nomaiņu un iesaistīt papildu apakšuzņēmējus un personālu Līguma izpildē. Pasūtītājs var prasīt personāla un apakšuzņēmēja viedokli par nomaiņas iemesliem. Konsultantam ir pienākums saskaņot ar Pasūtītāju papildu personāla iesaistīšanu Līguma izpildē. 
9.4. Piedāvājumā norādītā personāla nomaiņa pieļaujama tikai Līgumā norādītajā kārtībā un gadījumos. Pasūtītājs nepiekrīt piedāvājumā norādītā personāla nomaiņai Līgumā norādītajos gadījumos un gadījumos, kad piedāvātais personāls neatbilst Konkursa dokumentos personālam izvirzītajām prasībām vai tam nav vismaz tādas pašas kvalifikācijas un pieredzes kā personālam, kas tika vērtēts, nosakot saimnieciski visizdevīgāko piedāvājumu.
9.5. Pasūtītājs nepiekrīt piedāvājumā norādītā apakšuzņēmēja nomaiņai, ja pastāv kāds no šādiem nosacījumiem:
9.5.1. piedāvātais apakšuzņēmējs neatbilst Konkursa dokumentos apakšuzņēmējiem izvirzītajām prasībām;
9.5.2. tiek nomainīts apakšuzņēmējs, uz kura iespējām Konkursā Konsultants balstījies, lai apliecinātu savas kvalifikācijas atbilstību paziņojumā par līgumu un Konkursa dokumentos noteiktajām prasībām, un piedāvātajam apakšuzņēmējam nav vismaz tādas pašas kvalifikācijas, uz kādu Konkursā Konsultants atsaucies, apliecinot savu atbilstību Konkursā noteiktajām prasībām, vai tas atbilst  Publisko iepirkumu likuma 42. panta otrās daļas 1., 2., 3., 4., 5., 6., 7. un 10. punktā minētajiem izslēgšanas iemesliem;
9.5.3. piedāvātais apakšuzņēmējs, kura sniedzamo  pakalpojumu vērtība ir vismaz 10 000,00 EUR (desmit tūkstoši euro, 00 centi), atbilst Publisko iepirkumu likuma 42.panta otrās daļas 1., 2., 3., 4., 5., 6., 7. un 10. punktā minētajiem izslēgšanas iemesliem;
9.5.4. apakšuzņēmēja maiņas rezultātā tiktu izdarīti tādi grozījumi Konsultanta  piedāvājumā Konkursā, kuri, ja sākotnēji būtu tajā iekļauti, ietekmētu piedāvājuma izvēli atbilstoši Konkursa dokumentos noteiktajiem piedāvājuma izvērtēšanas kritērijiem.
9.6. Pasūtītājs nepiekrīt jauna apakšuzņēmēja piesaistei gadījumā, kad šādas izmaiņas, ja tās tiktu veiktas sākotnējā piedāvājumā, būtu ietekmējušas piedāvājuma izvēli atbilstoši Konkursa dokumentos noteiktajiem piedāvājuma izvērtēšanas kritērijiem.
9.7. Konsultants apakšuzņēmēju/personāla piesaistīšanas vai nomaiņas gadījumā iesniedz Pasūtītājam apakšuzņēmēju sarakstu, kurā norādīta visa aktuālā informācija par Līguma izpildē piesaistītiem apakšuzņēmējiem (konsolidēta versija ar aktuālo informāciju)/ personāla sarakstu, kurā norādīta visa aktuālā informācija par Līguma izpildē piesaistīto personālu (konsolidēta versija ar aktuālo informāciju)  un Līguma 9.8. punktā norādītos dokumentus un informāciju.
9.8. Konsultantam par apakšuzņēmēju un/vai Konsultanta piesaistīto personālu jāiesniedz Pasūtītājam šādi dokumenti:
9.8.1. pieteikums apakšuzņēmēja un/vai Konsultanta  personāla nomaiņai vai piesaistīšanai, norādot nododamo darbu veidu un veicamo pakalpojumu vērtību/personāla (speciālista) pozīcija Līguma izpildē  (ja attiecināms);
9.8.2. apakšuzņēmēja un/vai Konsultanta piesaistītā personāla apliecinājums par gatavību veikt konkrētos darbus atbilstoši Līguma priekšmetam. Apakšuzņēmēja apliecinājums jāparaksta apakšuzņēmēja pārstāvim ar pārstāvības tiesībām vai tā pilnvarotai personai. Gadījumā, ja piekrišanas rakstu paraksta pilnvarota persona, tad jāiesniedz personas ar pārstāvības tiesībām izsniegta pilnvara citai personai parakstīt piekrišanas rakstu. Konsultanta piesaistītā personāla apliecinājumu paraksta pats speciālists; 
9.8.3. apakšuzņēmēja vai Konsultanta piesaistītā personāla kvalifikāciju apliecinoši dokumenti saskaņā ar Konkursa dokumentāciju, ja tāda prasība izvirzīta, - attiecas gadījumos, kad Konsultants Līguma izpildē vēlas nomainīt apakšuzņēmēju vai Konsultanta personālu, uz kura iespējām balstījies savas kvalifikācijas novērtēšanai.
9.9. Pasūtītājs apakšuzņēmēja vai Konsultanta  personāla atbilstību Publisko iepirkumu likuma noteikumiem pārbauda saskaņā ar Publisko iepirkumu likuma un Konkursa nolikuma noteikumiem, un pozitīva lēmuma gadījumā saskaņo iesniegto apakšuzņēmēju un/vai Konsultanta  personāla piesaisti/nomaiņu.
9.10. Pārbaudot jaunā apakšuzņēmēja atbilstību, Pasūtītājs piemēro Publisko iepirkumu likuma 42.panta noteikumus un izslēgšanas iemeslu pārbaudi veic tajā datumā, kad Pasūtītājs lemj par atļaujas sniegšanu Konsultantam nomainīt apakšuzņēmēju vai piesaistīt jaunu apakšuzņēmēju Līguma izpildes nodrošināšanai. Publisko iepirkumu likuma 42. panta ceturtās daļas 2., 3. un 4. punktā minētos termiņus skaita no dienas, kad lūgums par apakšuzņēmēja nomaiņu iesniegts Pasūtītājam.
9.11. Pasūtītājs pieņem lēmumu atļaut vai atteikt Konsultanta Konkursā iesniegtā personāla vai apakšuzņēmēja nomaiņu vai jauna personāla vai apakšuzņēmēju iesaistīšanu Līguma izpildē iespējami īsā laikā, bet ne vēlāk kā 5 (piecu) darba dienu laikā pēc tam, kad saņēmis visu informāciju un dokumentus, kas nepieciešami lēmuma pieņemšanai saskaņā ar Publisko iepirkuma likuma 62.panta un Līguma noteikumiem.
9.12. Grozījumi Līgumam pievienotajā apakšuzņēmēju/ Konsultanta personāla sarakstā tiek noformēti, reģistrējot pie Līguma Pasūtītāja saskaņoto apakšuzņēmēju/ Konsultanta personāla sarakstu (konsolidēto versiju ar aktuālo informāciju).  Līdz ar jaunā saraksta reģistrēšanu pie Līguma, spēku zaudē iepriekšējais saraksts. Atsevišķi Līguma grozījumi par šo netiek sagatavoti.
9.13. Apakšuzņēmēja piesaistīšana Līguma izpildē pēc Konsultanta iniciatīvas, neatbrīvo Konsultantu no atbildības par Līguma izpildi kopumā vai kādu no daļām, kā arī neuzliek Pasūtītājam papildu pienākumus un saistības.
9.14. Konsultants ir atbildīgs par to, lai saskaņā ar šo Līgumu Darbu izpildē iesaistīts apakšuzņēmējs nepiesaistītu darbu izpildē citus apakšuzņēmējus bez Pasūtītāja rakstiskas piekrišanas.
9.15. Pasūtītājs nav atbildīgs par Konsultanta nokavētiem vai vispār neveiktiem norēķiniem ar tā piesaistītajiem apakšuzņēmējiem. 

10. PUŠU ATBILDĪBA
10.1. Puses ir savstarpēji atbildīgas par Līguma saistību un normatīvajos aktos noteikto saistību nepildīšanu vai nepienācīgu izpildi, kā arī atlīdzina otrai Pusei šajā sakarā radušos tiešos zaudējumus saskaņā ar spēkā esošajiem normatīvajiem aktiem. 
10.2. Konsultants ir pilnā mērā atbildīgs par Pasūtītājam nodarītajiem tiešajiem zaudējumiem, kas radušies sakarā ar to, ka Konsultants nav savlaicīgi un/vai pienācīgā kvalitātē veicis Darbus, kā arī pieļāvis Būvprojekta kļūdas un trūkumus. 
10.3. Konsultants ir atbildīgs un sedz Pasūtītājam visas radītās papildus izmaksas un zaudējumus, ja Būvprojekta realizācijas laikā, veicot būvdarbus, tiek konstatētas kļūdas vai trūkumi, ko Konsultants varēja konstatēt pirms Darbu uzsākšanas, iepazīstoties ar izsniegto dokumentāciju, Objekta teritoriju klātienē un citām nepieciešamajām lietām, ievērojot Konsultanta  kvalifikācijas pieredzi, vai Būvprojekta izstrādes laikā, bet nav to paredzējis.
10.4. Konsultants ir pilnā apmērā atbildīgs par Būvprojekta realizēšanai paredzēto būvniecības darbu un būvizstrādājuma sastāva, un apjoma iekļaušanu darbu apjomu tāmēs/sarakstos. Ja būvdarbu laikā rodas papildus izdevumi nekvalitatīvas Būvprojekta dēļ un šādi apstākļi iestājušies Konsultanta neuzmanības vai nepienācīgas rūpības dēļ , Konsultanta pieņemto tehnisko risinājumu kļūdu,  kā arī būvdarbu, būvizstrādājumu apjomu neprecizitātes dēļ, Konsultants uzņemas pilnu atbildību par to, sedz ar iztrūkstošo būvdarbu (t.sk. darbaspēka samaksa, būvizstrādājumi, iekārtas, mehānismi, u.tml.) veikšanu saistītos zaudējumus Pasūtītājam, kā arī koordinē Būvprojekta labojumus ar Būvprojekta izstrādātāju uz sava rēķina, un Konsultants nav tiesīgs šajā sakarā celt nekādas pretenzijas vai prasījumus pret Pasūtītāju, ar nosacījumu, ja tie nav uzskatāmi par Pasūtītāja uzdotajiem papildus darbiem. 
10.5. Gadījumā, ja atklājas Būvprojekta kļūdas un trūkumi, kurus Pasūtītājs varēja konstatēt tikai būvdarbu izpildes laikā, Konsultants savas kompetences ietvaros uz sava rēķina veic šo kļūdu labošanu un sedz ar to radītos zaudējumus Pasūtītājam.
10.6. Konsultants ir atbildīgs un sedz Pasūtītājam visas radītās papildus izmaksas un zaudējumus, ja ar kompetentas institūcijas lēmumu tiek apturēta būvdarbu veikšana sakarā ar tādiem pieļautiem pārkāpumiem, kurus Konsultants varēja novērst, taču tie iestājās neuzmanības vai nepienācīgas rūpības dēļ.
10.7. Puses ir savstarpēji atbildīgas par sniegto ziņu patiesumu un pilnību.
10.8. Par šajā Līgumā noteikto maksājumu kavējumu var tikt aprēķināts un iekasēts līgumsods 0,5% (nulle komats piecu procentu) apmērā no nesamaksātās summas bez PVN, par katru nokavēto samaksas izdarīšanas dienu, bet ne vairāk kā 10 % (desmit procenti) no savlaicīgi nesamaksātās summas bez PVN. 
10.9. Ja Konsultants kavē Līguma 2.1.1. apakšpunktā noteikto Darbu izpildi  un Līgumā noteiktos termiņus,  Pasūtītājam ir tiesības pieprasīt un iekasēt no Konsultanta līgumsodu 0,5% (nulle komats piecu procentu) apmērā no Līguma 4.1.1.apakšpunktā norādītās Līgumcenas  par katru nokavēto kalendāro dienu, bet ne vairāk kā 10% (desmit procentu) apmērā no Līguma 4.1. punktā noteiktās Līgumcenas.
10.10. Ja Konsultants kavē Līguma 2.2.1. apakšpunktā noteikto Darbu izpildi un Līgumā noteiktos  termiņus,  Pasūtītājam ir tiesības pieprasīt un iekasēt no Konsultanta līgumsodu 0,5% (nulle komats piecu procentu) apmērā no Līguma 4.1.2. punktā norādītās Līgumcenas par katru nokavēto kalendāro dienu, bet ne vairāk kā 10% (desmit procentu) apmērā no Līguma 4.1. punktā noteiktās Līgumcenas.
10.11. Ja kāds no Konsultanta speciālistiem, kas norādīts atbildīgo speciālistu sarakstā vai tā piedalīšanās ir būtiska, neattaisnotu iemeslu dēļ, iepriekš nebrīdinot  nepiedalās vai neorganizē (atkarībā no atbilstošā pienākuma katrā no Darbu izpildes stadijām) sanāksmes un tas ir fiksēts sanāksmes protokolā vai aktā, vai neiesniedz protokolu Līgumā noteiktā termiņā (ja attiecināms), Pasūtītājs ir tiesīgs aprēķināt un iekasēt no Konsultanta līgumsodu  100,00 EUR (viens simts euro, 00 centi) apmērā par katru šādu gadījumu. 
10.12. Ja Konsultants nenodrošina Darbu izpildi Būvprojekta, tā grozījumu, t.sk. arī konstatēto kļūdu/neprecizitāšu novēršanas gadījumā, izstrādē un iesniegšanā atbilstoši Līgumā noteiktajam un/vai Pasūtītāja noteiktajam termiņam, kā arī kavē kādu citu terminētu noteikumu termiņus, piemēram, Darbu kalendārā grafika iesniegšanas kavēšana, paskaidrojumu/atzinumu/vērtējumu iesniegšanas kavēšana, saskaņojumu kavēšana, u.c. dokumentu neiesniegšana Pasūtītāja noteiktajā termiņa, u.tml., Pasūtītājs ir tiesīgs aprēķināt Konsultantam līgumsodu 50,00 EUR (piecdesmit euro, 00 centi) par katru nokavēto dienu, bet ne vairāk kā 10 % (desmit procentu) apmērā no Līguma 4.1. punktā noteiktās Līgumcenas.
10.13. Ja Līgums tiek izbeigts Konsultanta vainas dēļ, Pasūtītājam ir tiesības pieprasīt un iekasēt no Konsultanta  līgumsodu 5% (piecu procentu) apmērā  no Līgumcenas.
10.14. Ja Pasūtītājs neiesniedz avansa nodrošinājuma pagarinājumu Līguma 14.2. vai 14.3. punktā noteiktajā kārtībā un apmērā, Pasūtītājam ir tiesības vienpusēji aprēķināt Konsultantam līgumsodu 50,00 EUR (piecdesmit euro, 00 centi) par katru nokavēto kalendāro dienu.
10.15. Ja Pasūtītājs neiesniedz Līguma saistību izpildes nodrošinājumu un/vai tā pagarinājumu Līguma 14.4. punktā noteiktajā kārtībā, Pasūtītājam ir tiesības vienpusēji aprēķināt Konsultantam līgumsodu 50,00 EUR (piecdesmit euro, 00 centi) par katru nokavēto kalendāro dienu, bet ne vairāk kā 10% (desmit procentus) no Līgumcenas, un šāds kavējums nav par pamatu Darbu izpildes termiņa pagarinājumam.
10.16. Līguma darbība var tikt izbeigta, bez līgumsoda aprēķināšanas un iekasēšanas, ja iestājas nepārvaramas varas apstākļi  un Līguma darbība nevar tikt atjaunota būtiski nemainot šī Līguma Līgumcenu vai Darbu izpildes termiņus.   
10.17. Līgumsoda samaksa neatbrīvo Puses no turpmākās Līguma saistību izpildes un zaudējumu atlīdzināšanas pienākuma.
10.18. Līguma neizpildes vai nepienācīgas izpildes gadījumā radītā atrautā (negūtā peļņa) netiek atlīdzināta. 
10.19. Ja Konsultanta darbības vai bezdarbības rezultātā saistībā ar Līgumā noteiktajiem Darbiem tiek bojāta trešo personu un/vai Pasūtītāja manta vai nodarīts kaitējums trešo personu dzīvībai un veselībai un tādējādi radīto zaudējumu apmērs pārsniedz Konsultanta civiltiesiskās apdrošināšanas un/vai būvspeciālista profesionālās civiltiesiskās apdrošināšanas robežas, tad visus un jebkādus radītos zaudējumus un kompensācijas, kuras nesedz apdrošināšana, sedz Konsultants uz sava rēķina, kā arī uzņemas visu risku un jebkādu atbildību par nodarījumu.
10.20. Ja Pasūtītājam ir prasījums pret Konsultantu par kādas naudas summas samaksu (tai skaitā, bet ne tikai, prasījumi par izdevumu vai zaudējumu atlīdzību, tostarp arī izdevumu, kas saistīti ar trešo personu piesaistīšanu Darbu izpildē un/vai trūkumu novēršanā šajā Līgumā paredzētajos gadījumos, Būvprojekta kļūdām Konsultanta kompetences ietvaros, Līgumā un tā pielikumos noteikto termiņu/starptermiņu izpildes kavējumu u.tml.), Konsultantam tas jāsamaksā 10 (desmit) darba dienu laikā pēc attiecīga paziņojuma saņemšanas vai citā termiņā, ja Pasūtītājs norādījis citādi,  kā arī Pasūtītājs ir tiesīgs šādas naudas summas vienpusēji ieturēt no Konsultantam izmaksājamām summām, (tostarp tiesība izmantot Līguma saistību nodrošinājumu) par to informējot Konsultantu, norādot ieturamās summas apmēru un tiesisko pamatu.

11. LĪGUMA GROZĪŠANA, PAPILDINĀŠANA VAI IZBEIGŠANA
11.1. Līgums var tikt grozīts Pusēm par to noslēdzot rakstisku vienošanos. Visas izmaiņas, papildinājumi, vienošanās pie Līguma ir uzskatāmi par Līguma grozījumiem un neatņemamu sastāvdaļu. 
11.2. Pasūtītājam ir tiesības pieprasīt no Konsultanta iesniegt novērtējumu par to, kā un cik lielā mērā iespējamās izmaiņas vai apstākļi var ietekmēt Līgumcenu un Darbu izpildes laiku, un citus Līgumā noteiktos termiņus.
11.3. Izmaiņas un grozījumi Līgumā tiek uzskatīti par saskaņotiem, kad Puses ir parakstījušas vienošanos pie šī Līguma.
11.4. Pusēm nekavējoties, bet ne vēlāk kā 3 (trīs) dienu laikā jāinformē vienam otrs, ja konstatē, ka:
11.4.1. starp Līguma dokumentos sniegtajiem datiem ir pretrunas;
11.4.2. Līguma dokumentos dotie dati atšķiras no reālajiem apstākļiem;
11.4.3. Līguma izpildei nozīmīgi apstākļi ir izmainījušies vai radušies jauni;
11.4.4. notikušas izmaiņas Latvijas Republikā spēkā esošajos normatīvajos aktos, kas būtiski ietekmē Līguma izpildi u.c. būtiskos gadījumos.
11.5. Darbu apturēšana/pārtraukšana:
11.5.1. Darbi var tikt apturēti/pārtraukti, ja iestājas nepārvaramas varas apstākļi un/vai tiek konstatētas būtiskas atkāpes no šī Līguma noteikumiem un/vai Latvijas Republikā spēkā esošajiem normatīviem, standartiem un normatīvajiem aktiem, kas regulē Darbu veikšanu vai citu būtiski apstākļi;
11.5.2. Darbi var tikt apturēti , ja iestājas neatbilstoši klimatiskai laika apstākļi, kas kavē atsevišķu Darbu ietvaros veicamo uzdevumu izpildi. Šī punkta iestāšanās gadījumā Pasūtītājs izvērtē iesniegtos pierādījumus vai arī izvērtē konkrēto faktisko situāciju (vai Konsultants, kā attiecīgās jomas profesionālis ir savlaicīgi izplānojis veicamo darbu secību,  kā arī ņemot vērā citus Līguma nosacījumus par Līguma grozījumu ierosināšanu) un pieņem lēmumu piekrist vai nepiekrist  Darbu   termiņa pagarinājumam.   Ja Pasūtītājs piekrīt pagarināt Darbu izpildes termiņu, tad tas tiek noteikts proporcionāli  neatbilstošu klimatisko laika apstākļu ilgumam.
11.5.3. Par Darbu atsākšanu, ja attiecināms konkrētajām gadījumam, Pasūtītājs rakstveidā informē Konsultantu, ja Darbu apturēšanu/pārtraukšanu ierosināja Pasūtītājs un pārtraukums nav radies Konsultanta vaina dēļ.
11.6. Saņemot Konsultanta iesniegumu par Līguma grozīšanu vai citādi konstatējot nepieciešamību grozīt Līgumu, Pasūtītājs izvērtē nepieciešamo grozījumu apjomu, objektīvo pamatojumu, raksturu, būtiskumu un pieļaujamību Publisko iepirkumu likuma izpratnē, ņemot vērā kompetento institūciju izstrādātos metodiskos norādījumus un vadlīnijas. Ja konkrētie grozījumi ir pieļaujami, tad tos klasificē, konkrēti atsaucoties uz Publisko iepirkumu likuma 61. panta attiecīgo daļu un Līguma punktu. Pasūtītājs Līguma grozījumos norāda vai atsevišķā lēmumā izvērtē katra grozījuma objektīvo nepieciešamību (pamatojumu), izdarītos apsvērumus un juridisko pamatojumu grozījumu pieļaujamībai.
11.7. Konkursa dokumenti un tajos noteiktās prasības Līguma izpildē ir spēkā un ir jāievēro arī tad, ja tie nav pievienoti kā Līguma pielikums. 
11.8. Pamatojot ar Publisko iepirkumu likumu un šo Līgumu, Līgums var tikt grozīts tikai kādā no turpmāk minētajiem gadījumiem vai Līgumā citur minētā gadījumā:
11.8.1. Ikvienā gadījumā, kad grozījumi nav būtiski, atbilstoši Publisko iepirkumu likuma 61. panta pirmās daļas 1. punktam.
11.8.2. Piemērojot Publisko iepirkumu likuma 61. panta pirmās daļas 3. punktu un piekto daļu,  lai nodrošinātu sekmīgāku Līguma izpildes rezultātu, Pasūtītājs, pamatojot ar objektīvu nepieciešamību, ņemot vērā ekonomisko pamatotību, efektivitāti un Līguma kvalitātes uzlabošanu, bet nevērtējot attiecīgo grozījumu būtiskumu, var izdarīt grozījumus Līgumā (palielināt vai samazināt), kopsummā nepārsniedzot 10 % (desmit procentus) no sākotnējās Līgumcenas, bet neieskaitot grozījumus, kuri veikti atbilstoši Līguma 11.8.3., 11.8.4. un 11.8.5. punktam.
11.8.3. Piemērojot Publisko iepirkumu likuma 61. panta trešās daļas 1. punktu,  ja samazinās vai palielinās Projektēšanas uzdevuma apjomi, risinājumi, salāgojot ar citu projektu, ja mainās iecere un Konsultantam jāveic papildus Darbi, gadījumos, ja īpaši nepieciešams izdalīt un detalizēt specifiskus rasējumus vai izpildes metodes (neattiecas uz autoruzraudzības kārtībā veiktu detalizāciju), Būvprojekta sadalīšana kārtās, gadījumos, ja pirms Darbu uzsākšanas objektīvu iemeslu dēļ nebija iespējams precīzi noteikt kādu nepieciešamo risinājumu/metodi (t.sk. pēc digitālo mērījumu veikšanas u.tml.), tiek uzdoti sākotnēji neparedzēti darbi  u.tml. Piemērojot Publisko iepirkumu likuma 61. panta trešās daļas 1. punktu Līgumcenas izmaiņas pieaugums un/vai samazinājums,  ko noteic kā visu secīgi veikto grozījumu naudas vērtību summu nevar pārsniegt 50 % (piecdesmit procentus) no sākotnējās Līgumcenas. Atbilstoši Publisko iepirkumu likuma 61. panta trešās daļas 1. punktam Pasūtītājam ir tiesības noteikt ar Darbu izmaiņām saistīto termiņu pagarināšanu, ar mērķi panākt, lai Darbi tiktu veiksmīgi un kvalitatīvi pabeigti.
11.8.4. Piemērojot Publisko iepirkumu likuma 61. panta trešās daļas 2. punktu,  ietverot darbus, kas sākotnēji nav paredzēti Līgumā, ja šādu grozījumu dēļ Līgumcenas pieaugums, ko noteic kā visu secīgi veikto grozījumu naudas vērtības summu, nepārsniedz 50 % (piecdesmit procentus) no sākotnējās Līgumcenas, piemēram, Pasūtītājam ir nepieciešami papildu darbi (jauni risinājumi: salāgošana ar citu projektu, Projektēšanas uzdevuma/ Būvprojekta izmaiņas, metodes izmaiņas, ieceres izmaiņas, tehniskās specifikācijas izmaiņas, t.sk. tās izmaiņas būvdarbu laikā, būvdarbu termiņa izmaiņas u.tml.), kas nebija iekļauts sākotnēji Konkursā un Konsultanta maiņa radītu būtisku izmaksu pieaugumu, un to nevar veikt tādu ekonomisku vai tehnisku iemeslu dēļ kā aizvietojamība vai savietojamība ar jau sākotnējā iepirkumā paredzētiem Darbiem.
11.8.5. atbilstoši Publisko iepirkumu likuma 61. panta trešās daļas 3. punktam, ja iepirkuma līguma grozījumi ir nepieciešami tādu iemeslu dēļ, kurus Pasūtītājs iepriekš nevarēja paredzēt;
11.8.6. piemērojot Publisko iepirkumu likuma 61. panta trešās daļas 4. punktu,  ja Konsultants tiek aizstāts ar citu Konsultantu atbilstoši komerctiesību jomas normatīvo aktu noteikumiem par komersantu reorganizāciju un uzņēmuma pāreju, un šis piegādātājs atbilst paziņojumā par līgumu vai iepirkuma procedūras dokumentos noteiktajām kvalifikācijas prasībām, un uz to neattiecas Publisko iepirkumu likuma 42. panta otrās daļas 1., 2., 3., 4., 5., 6., 7., 10., 11., 12., 13. un 14. punktā paredzētie izslēgšanas noteikumi.
11.9. Grozot uzdotos Darbus, atbilstoši katram konkrētajam gadījumam var tikt grozīta arī Līgumcena, proporcionāli Darbu izpildes termiņš un citi atbilstošie noteikumi, ciktāl tas ir nepieciešams konkrēto grozījumu izpildei.
11.10. Grozījumi var tikt veikti jebkurā Darbu izpildes stadijā, tostarp, ja tiek veikti grozījumi Projektēšanas uzdevumā vai Būvprojektā sakarā ar citu Pasūtītāja investīciju projektu, un tādēļ ir nepieciešams samazināt/palielināt darbu apjomus un/vai tehniskos parametrus/prasības/specifikācijas, kā arī gadījumos, ja tas skar Objekta tehnisko stāvokli vai kā citādi radušies tml. būtiski apstākļi, ko Pasūtītājs pirms Līguma slēgšanas nevarēja paredzēt. 
11.11. Pasūtītājs, veicot Līguma grozījumus, izvērtē izmaiņu finansiālo ietekmi, nosaka pieļaujamību un juridisko pamatojumu atbilstoši Līgumam un Publisko iepirkumu likumam.
11.12. Līgums tiek uzskatīts par izpildītu, kad Puses ir pilnā apmērā izpildījušas šī Līguma saistības.  
11.13. Pasūtītājs ir tiesīgs vienpusēji izbeigt šo Līgumu, paziņojot par to Konsultantam rakstveidā 5 (piecas) darba dienas iepriekš šādos gadījumos: 
11.13.1. ja Konsultants nav spējīgs turpināt Darbus vai kādu daļu no tiem saskaņā ar šo Līgumu, vai regulāri un atklāti nepilda vai nepienācīgi pilda savas saistības, un tas nav saistīts ar nepārvaramas varas vai no Pasūtītāja atkarīgiem apstākļiem;
11.13.2. ja Konsultants pārkāpj/neievēro kādu no šī Līguma noteikumiem, un šāds pārkāpums, pēc Pasūtītāja viedokļa, var  būtiski ietekmēt Konsultanta spējas pildīt savas saistības saskaņā ar šo Līgumu;
11.13.3. Ja Konsultants veic Darbus neprofesionāli, pavirši un kavē Darbu izpildes termiņus, kā rezultātā Pasūtītājs Līguma darbības laikā ir nosūtījis Konsultantam vismaz 3 (trīs)  rakstiskas pretenzijas;
11.13.4. notiek jebkāds gadījums vai gadījumu virkne, kam pēc Pasūtītāju viedokļa ir būtiska nelabvēlīga ietekme uz Konsultanta komercdarbību, aktīviem, darbību vai finansiālo stāvokli, kas iespaido Konsultantu izpildīt saistības saskaņā ar šo Līgumu;
11.13.5. ja Konsultants pārtrauc Darbu izpildi vai to izpilde nenotiek paredzētajā apjomā, Darbu kalendārā  grafikā  šāds pārtraukums nav paredzēts un šo Darbu pārtraukumu nav apstiprinājis Pasūtītājs;
11.13.6. ja Konsultanta būvspeciālisti bez būtiska iemesla, t.sk. to nepaziņojot Pasūtītājam, neierodas Līgumā noteiktajās sanāksmēs, ja tas bija nepieciešams, 2 (divas) reizes pēc kārtas vai ar sistemātisku regularitāti, Līguma izpildes laikā;
11.13.7. pret Konsultantu tiek iesniegta prasība par atzīšanu par maksātnespējīgu vai Konsultanta saimnieciskā darbība tiek apturēta;
11.13.8. tiek veiktas piespiedu darbības no trešo personu puses, kā rezultātā tiek apķīlāta (aprakstīta) Konsultanta manta, uzlikts liegums rīcībai ar banku kontiem, uzlikts liegums kustamām mantām un nekustamajam īpašumam valsts publiskajos reģistros;
11.13.9. tiek konstatēts, ka pret Konsultantu uzsākta parādu piedziņas lieta;
11.13.10. [bookmark: _Hlk158120552]ja ir iestājies Publisko iepirkumu likuma 42. panta septītās daļas 1. punkta gadījums; 
11.13.11. ja saskaņā ar Starptautisko un Latvijas Republikas nacionālo sankciju likuma nosacījumiem, Līgumu nav iespējams izpildīt tādēļ, ka Līguma izpildes laikā ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas;
11.13.12. ja iestājušies citi būtiski apstākļi (piemēram, anulēta licence vai sertifikāts, dalība kartelī, Pasūtītājam zudusi interese par konkrēto Līgumu Konsultanta vainas  vai citu ārējo apstākļu dēļ, ārējos normatīvajos aktos noteiktajos gadījumos u.t.ml.);
11.13.13. iestājoties Līguma 11.14. punktā minētajiem apstākļiem.
11.14. Pasūtītājam ir tiesības vienpusēji izbeigt Līgumu Būvuzraudzības Darbu izpildes stadijā, ja Konsultanta piedāvātā līgumcena Konkursa Finanšu piedāvājumā pārsniedz tirgus cenu uz  faktisko būvuzraudzības darbu uzsākšanas brīdi. Pasūtītājam pēc tirgus izpētes ir tiesības pārtraukt esošo Līgumu un uzsākt jaunu iepirkuma procedūru Objekta būvuzraudzības veikšanai.
11.15. Konsultantam ir pienākums pārtraukt Darbu izpildi ar Pasūtītāju līdz ar paziņojuma par Līguma izbeigšanu saņemšanas brīdi, ja šāda tūlītēja Darbu pārtraukšana pēc Pasūtītāja ieskatiem ir iespējama un Pasūtītājam nav citu prasību par neizpildītajām saistībām pret Konsultantu.
11.16. Ja Pasūtītājs izmanto tiesības vienpusēji izbeigt Līgumu, Puses sagatavo atsevišķu aktu par faktiski izpildīto Darbu apjomu, ja tas izmantojams turpmāk un/vai to ir iespējams novērtēt. 
11.17. Līguma izbeigšanas gadījumā Puses veic savstarpējos norēķinus. Gadījumā, ja Konsultants ir saņēmis avansu, Līguma izbeigšanas gadījumā Konsultantam ir pienākums atmaksāt saņemto avansu pilnā apmērā 10 (desmit) dienu laikā pēc Pasūtītāja paziņojuma saņemšanas par Līguma laušanu, ja tas nav dzēsts ar izpildītajiem un pieņemtajiem Darbiem, par kuriem ir sastādīts attiecīgs akts.

12. KONFIDENCIALITĀTE
12.1. Veicot Darbus, kā arī pēc to nodošanas Pasūtītājam, Konsultants apņemas stingri konfidenciāli glabāt no Līguma un tā izpildes izrietošo informāciju. Konfidenciāla informācija cita starpā ietver ekonomiska, tehniska, juridiska vai cita satura informāciju, kuras nozaudēšana vai izpaušana var nodarīt kaitējumu Pasūtītājam, Būvuzņēmējam, Konsultantam un citu ar tiem saistītu personu drošībai, ekonomiskajām interesēm vai reputācijai, vai kuru kāda no Pusēm ir atzinusi par konfidenciālu. 
12.2. Puses apņemas nepublicēt, neļaut publicēt un neatklāt konfidenciālu informāciju vai jebkādas tās daļas jebkādā veidā bez otras Puses iepriekšējas rakstiskas atļaujas, izņemot normatīvajos aktos paredzētajos gadījumos. Puses nodrošina, ka to darbinieki, pārstāvji un eksperti ir informēti par konfidencialitāti un apņemas to ievērot. Šis Līguma punkts ir spēkā 2 (divus) gadus pēc Objekta pieņemšanas ekspluatācijā. 

13. NEPĀRVARAMA VARA
13.1. Puses nav atbildīgas par Līgumā noteikto pienākumu neizpildi vai nepienācīgu izpildi, ja tā radusies nepārvaramas varas vai ārkārtēja rakstura apstākļu rezultātā. 
13.2. Par nepārvaramās varas un ārkārtēja rakstura apstākļiem tiek uzskatīts: jebkuri notikumi vai apstākļi, kas Pusēm nebija zināmi Līguma parakstīšanas brīdī, kurus Puses saprātīgiem līdzekļiem nespēj kontrolēt vai novērst un kas neļauj Pusei izpildīt Līguma saistības, piemēram, epidēmijas, zemestrīce, plūdi, ugunsgrēks,  eksplozija un jebkuras citas dabas katastrofas vai ekstrēmi laikapstākļi, karš, iebrukums, jebkādas ārvalstu ienaidnieku ļaunprātīgas darbības, pilsoņu nekārtības, terora akti vai to draudi, blokāde, embargo, sacelšanās, streiks, sabotāža, jaunu tiesību aktu vai tādu valsts vai pašvaldības lēmumu stāšanās spēkā, kas būtiski ietekmē Līguma izpildes noteikumus, nopietni infrastruktūras traucējumi vai veikti kibernoziegumi, kas tieši ietekmē Līguma izpildi un kurus Puses, izmantojot pienācīgu rūpību, nevarēja paredzēt un novērst.
13.3.   Pusei, kurai iestājušies nepārvaramas varas vai ārkārtēja rakstura apstākļi, ne vēlāk kā 2 (divu) darba dienu laikā, skaitot no to iestāšanās brīža, ir pienākums par to rakstveidā un telefoniski paziņot otrai Pusei. 
13.4.  Pusēm ir tiesības pagarināt Darbu izpildes termiņu par laika posmu, kurā darbojas nepārvaramas varas vai ārkārtēja rakstura apstākļi, ja tiek ievērots Līguma 13.3.  punktā noteiktais paziņošanas termiņš un to neierobežo citi Līguma noteikumi.
13.5.   Gadījumā, kad nepārvaramas varas un ārkārtēja rakstura apstākļi un to sekas turpina darboties ilgāk par 30 (trīsdesmit) dienām, vai, tiem iestājoties, kļūst skaidrs, ka tie un to sekas darbosies ilgāk par 30 (trīsdesmit) dienām, Puses nekavējoties veic sarunas par Līguma izpildes alternatīviem variantiem, kuri ir pieņemami abām Pusēm, un veic grozījumus Līgumā. Ja nepieciešams, Puses ir tiesīgas vienoties par Darbu apjomu, Līgumcenas un/vai Darbu izpildes termiņu izmaiņām.

14. AVANSA GARANTIJAS UN LĪGUMA IZPILDES NODROŠINĀJUMS
14.1. [bookmark: _Hlk55829054][bookmark: _Hlk53758750]Konsultants saskaņā ar Līguma noteikumiem ir tiesīgs saņemt avansu ne vairāk kā 20 % (divdesmit procentu) apmērā no Līguma 4.1.1. apakšpunktā minētās Darbu cenas. Konsultants avansa maksājumu ir tiesīgs prasīt vienu reizi visā Līguma izpildes laikā. 
14.2. Ja Konsultants ir izvēlējies saņemt avansa maksājumu, tam ir jāiesniedz Pasūtītājam avansa maksājuma nodrošinājums pieprasītās avansa summas apmērā, kas Konsultantam jānoformē bankas vai apdrošināšanas sabiedrības garantijas (polises) formā (iepriekš saskaņojot tā tekstu ar Pasūtītāju). Nodrošinājumā ir jābūt norādei, ka tā ir pirmā pieprasījuma, beznosacījuma un neatsaucama, kā arī tajā ir iekļauti nosacījumi, ka nodrošinājuma devējs ne vēlāk kā 10 (desmit) darba dienu laikā izmaksās Pasūtītājam garantijas summu pēc pirmā Pasūtītāja pieprasījuma, un tam ir jābūt spēkā no avansa maksājuma datuma līdz Līguma 3.2. noteiktā termiņa pēdējai dienai (ieskaitot), pieskaitot klāt 10 (desmit) dienas. Avansa garantijas nodrošinājumā norāda, ka tas ir pakļauts Starptautiskās tirdzniecības kameras Vienotie pieprasījuma garantiju noteikumi („The ICC Uniform Rules for Demand Guarantees”, ICC Publication No.758 (2010.gada redakcija, Starptautiskās Tirdzniecības palātas publikācija Nr. 758), bet attiecībā uz jautājumiem, kurus neregulē minētie Starptautiskās tirdzniecības kameras noteikumi, pakļaujas Latvijas Republikā spēkā esošiem normatīvajiem aktiem, kā arī jānorāda, ka prasības un strīdi, kas saistīti ar garantiju vai polisi, izskatāmi Latvijas Republikas tiesā saskaņā ar Latvijas Republikas normatīvajiem aktiem.
14.3. Ja Darbi pagarinās, tad Konsultantam ir jāpagarina arī avansa nodrošinājuma termiņš, iesniedzot, ne vēlāk, kā iepriekš iesniegtā avansa maksājuma nodrošinājuma darbības termiņa pēdējā dienā, tā pagarinājumu vai jaunu avansa maksājuma nodrošinājumu (iepriekš saskaņojot tā tekstu ar Pasūtītāju), lai tas būtu spēkā visu Darbu veikšanas laiku, pieskaitot vismaz 10 (desmit) dienas, nodrošinot avansa garantijas nodrošinājuma nepārtrauktību. 
14.4. Līguma saistību izpildes nodrošināšanai tiek noteikts Līguma izpildes nodrošinājums 5 % (piecu procentu) apmērā no Līguma 4.1. punktā noteiktās Līgumcenas, kas Konsultantam jānoformē bankas vai apdrošināšanas sabiedrības izsniegtas pirmā pieprasījuma garantijas formā (iepriekš saskaņojot tā tekstu ar Pasūtītāju), un jāiesniedz Pasūtītājam 10 (desmit) dienu laikā pēc Līguma noslēgšanas dienas. Nodrošinājumā ir jābūt norādei, ka tas ir pirmā pieprasījuma (apdrošināšanas sabiedrības izsniegtās polises gadījumā), beznosacījuma (bankas izsniegtās garantijas gadījumā), neatsaucams, kā arī tajā ir iekļauti nosacījumi, ka Līguma izpildes nodrošinājuma devējs ne vēlāk kā 10 (desmit) darba dienu laikā samaksā Pasūtītājam Līguma izpildes nodrošinājuma summu pēc pirmā Pasūtītāja pieprasījuma. Nodrošinājumam ir jābūt spēkā līdz Līguma 3.2. punktā noteiktajam Darbu izpildes termiņam (t.i., līdz Objekta pieņemšanai ekspluatācijā), papildus pieskaitot 10 (desmit) kalendārās dienas.  Līguma saistību izpildes nodrošinājumā jānorāda, ka tas ir pakļauts Starptautiskās tirdzniecības kameras Vienotie pieprasījuma garantiju noteikumi („The ICC Uniform Rules for Demand Guarantees”, ICC Publication No.758 (2010.gada redakcija, Starptautiskās Tirdzniecības palātas publikācija Nr. 758), bet attiecībā uz jautājumiem, kurus neregulē minētie Starptautiskās tirdzniecības kameras noteikumi, pakļaujas Latvijas Republikā spēkā esošiem normatīvajiem aktiem, kā arī jānorāda, ka prasības un strīdi, kas saistīti ar garantiju vai polisi, izskatāmi Latvijas Republikas tiesā saskaņā ar Latvijas Republikas normatīvajiem aktiem.
14.5.  Ja Darbu izpildes termiņš pagarinās, tad Konsultants attiecīgi pagarina arī Līguma izpildes nodrošinājuma termiņu tā, lai tas būtu derīgs termiņā par kādu tiek veikti Darbi (t.sk. līdz Objekta pieņemšanai ekspluatācijā),pieskaitot vēl 10 (desmit) kalendārās dienas un Līguma izpildes nodrošinājums jāiesniedz tā, lai nodrošinātu tā nepārtrauktību visā Darbu izpildes laikā, pie jebkādiem apstākļiem, līdz Objekta pieņemšanai ekspluatācijā, Konsultantam jānodrošina Līguma izpildes nodrošinājuma spēkā esamība papildus pieskaitot 10 (desmit) kalendārās dienas.

15. CITI NOTEIKUMI
15.1. [bookmark: _Hlk158122104]Ja atklājas pretruna starp Līguma tekstu un tā pielikumiem, tad Pasūtītājs ir tiesīgs noteikt prioritāro dokumentu.
15.2. [bookmark: _Hlk158122124]Ja kāds no Līguma punktiem un apakšpunktiem neparedzētu apstākļu dēļ tiek atzīts par spēkā neesošu vai pretrunā ar normatīvajiem aktiem un tiem neatbilstošu, tas neietekmē citu Līgumā pielīgto saistību izpildi, kuras netiek skartas sakarā ar šīm izmaiņām. 
15.3. Tās Līguma attiecības, kuras nav atrunātas šī Līguma tekstā, tiek regulētas saskaņā ar Latvijas Republikas normatīvajiem aktiem. 
15.4. [bookmark: _Hlk158116468]Visi no šī Līguma izrietošie paziņojumi, lūgumi, pieprasījumi un cita informācija ir noformējama rakstveidā latviešu valodā. Atbildes uz otras Puses iesniegumu, paziņojumu vai pieprasījumu, ja uz to tiek pieprasīta un nepieciešama atbildes vēstule, jāsniedz 10 (desmit) darba dienu laikā pēc konkrēta dokumenta saņemšanas, izņemot, ja Līgumā noteikts cits termiņš un kārtība kādiem gadījumiem vai kāda Puse ir noteikusi citādi.
15.5. [bookmark: _Hlk158116555]Visi paziņojumi un cita veida korespondence iesniedzama otrai Pusei personiski pret parakstu, vai nosūtāma vēstulē ar pasta starpniecību kā ierakstīts pasta sūtījums, vai nodrošinot informācijas ātrāku apriti, uz Puses Līgumā norādīto e-pasta adresi (ja vien Līgumā nav noteikts citādi konkrētam gadījumam). Puses vienojas, ka e-pasta sūtījumi tiek uzskatīti par saņemtiem otrajā darba dienā pēc konkrētā e-pasta nosūtīšanas dienas, izņemot ja saņemšanas apliecinājums ir atsūtīts ātrāk (piemēram, tajā paša dienā vai nākošajā dienā u.tml.), vai, ja Līgumā kādiem gadījumiem nav noteikts cits termiņš un laika uzskaite, bet pasta sūtījumi 7. (septītajā) dienā pēc nodošanas pastā (pasta zīmogs).
15.6. Gadījumā, ja Līgumā un tā pielikumos nav atrodams neviens termiņš un kārtība, konkrētam gadījumam, tad parakstot šo Līgumu, Puses piekrīt un apliecina, ka ievēros 10 (desmit) darba dienu termiņu no jebkāda notikuma iestāšanās brīža, kas uzliek kādai Pusei pienākumu.
15.7. [bookmark: _Hlk158116664]Par Līguma izpildei būtisko rekvizītu, kontaktpersonu/pārstāvja, pilnvaroto personu maiņu, kā arī par izmaiņām amatpersonu ar paraksta tiesībām sastāvā, Puses informē viena otru 5 (piecu) darba dienu laikā. Atsevišķi Līguma grozījumi par šo netiek sagatavoti. Ja kāda no Pusēm neinformē otru Pusi par savu rekvizītu maiņu šajā Līgumā noteiktajā termiņā, tas uzņemas atbildību par visiem zaudējumiem, kas šajā sakarā varētu rasties otrai Pusei.
15.8. [bookmark: _Hlk158116711]Līgumā minētie pielikumi un ar šī Līguma izpildi saistītie pielikumi, tajā skaitā izmaiņas un papildinājumi, kas ir rakstiski noformēti pēc to parakstīšanas kļūst par šī Līguma pielikumiem un ir šī Līguma neatņemamas sastāvdaļas. 
15.9. [bookmark: _Hlk158122829]Šis Līgums ir saistošs kā Pusēm, tā arī to tiesību un pienākumu pārņēmējiem. Nevienai no Pusēm nevar no Līguma izrietošās saistības, tiesības vai pienākumus pilnā apjomā vai daļēji nodot vai pieņemt bez otras Puses rakstiskas piekrišanas. Izņēmumi pieļaujami Līgumā noteiktajā kārtībā attiecībā uz speciālistu vai apakšuzņēmēju nomaiņu vai jaunu speciālistu vai apakšuzņēmēju iesaistīšanu Līguma izpildē, vai gadījumā, ja Puses saistību un tiesību pārņemšana noteikta ar likumu vai tiesas nolēmumu un reģistrēta normatīvajos tiesību aktos noteiktajā kārtībā, tad tādā gadījumā, Pusei, kura saistības un tiesības tiek pārņemtas, ir pienākums nekavējoties, bet ne vēlāk kā 3 (trīs) kalendāro dienu laikā, rakstveidā informēt otru Pusi par saistību un tiesību pārņemšanas tiesisko pamatu un saistību un tiesību pārņēmēju.  
15.10. [bookmark: _Hlk158122858]Pušu pārstāvji un kontaktpersonas Līguma administrēšanai:
15.10.1. No Pasūtītāja puses – ___________, e-pasts: ___________________, tālr.nr.____________.
15.10.2. No Konsultanta puses – __________ e-pasts: _________________, tālr.nr.____________.
15.11. [bookmark: _Hlk158123289]Pasūtītāja pārstāvis  ir tiesīgs dot Konsultantam norādījumus saistībā ar šī Līguma un Darbu izpildi, kas Konsultantam ir saistoši ciktāl doti Pasūtītāja pārstāvja pienākumu ietvaros, pieprasīt un saņemt jebkādas atskaites un skaidrojumus,  saskaņot ar Darbu izpildi saistītos dokumentus: sapulču protokolus, rēķinus un atskaites, kā arī veikt citas darbības, kas nepieciešamas saskaņā ar šo Līgumu, izņemot: parakstīt Pasūtītāja vārdā aktus ( tai skaitā par Darbu nodošanu – pieņemšanu, Būvuzraudzības darbiem  utt.) un Līguma grozījumus. Konsultantam ir pienākums nodrošināt iespēju Pasūtītāja pārstāvim/jiem iepazīties ar jebkādiem dokumentiem, pārbaudīt Darbu izpildi un atbilstību šī Līguma, normatīvo aktu, Projektēšanas uzdevuma, Konkursa dokumentācijas prasībām, piedalīties sapulcēs un citās apspriedēs.  Konsultantam ir saistoši Pasūtītāja kontaktpersonas Konsultanta kontaktpersonai nosūtītie norādījumi un saskaņotā dokumentācija.  
15.12. Līgums  sagatavots latviešu valodā. Līgums elektroniska dokumenta veidā tiek parakstīts ar drošu elektronisko parakstu un laika zīmogu. Līguma un tā pielikumu abpusējas parakstīšanas datums ir pēdējā parakstītāja laika zīmoga datums un laiks.  
15.13. Līgumam ir pievienoti šādi pielikumi: 
15.13.1. 1. pielikums  - Tehniskā specifikācija;
15.13.2. 2. pielikums - Finanšu piedāvājums;
15.13.3. 3. pielikums - Personāla un apakšuzņēmēju saraksts;
15.13.4. 4. pielikums - Līgumcenas samaksas noteikumi.

16. PUŠU REKVIZĪTI

	Pasūtītājs: 
Cēsu novada pašvaldība 
Reģ. Nr. 90000031048 
Adrese: Raunas iela 4, Cēsis,  
Cēsu nov., LV 4101 
Banka: Valsts kase  
Konta Nr.LV89TREL980209804200B
Kods: TRELLV22 
E-pasta adrese: dome@cesunovads.lv
  
Baiba Eglīte 

	  Konsultants: 
 SIA FORMA2
Reģ. Nr. 50003883681
Adrese: Graudu iela 61B, Rīga, LV 1058






_________________________

